Bermasalah Pendengaran Tidak Halang Laila Berdikari Dan Travel Solo Ke Luar Negara

Kita sudah biasa membaca mahupun mendengar kisah mereka yang sempurna sifatnya mengembara ke segenap penjuru dunia. Tapi jarang sekali kita temui kisah insan istimewa yang berani travel solo ke luar negara.

Hari ini saya ingin kenalkan anda dengan Cik Norlaila Kamaruddin atau lebih mesra dipanggil Laila di kalangan rakan-rakan.

Laila merupakan seorang gadis yang memiliki masalah pendengaran yang beliau sendiri tak pasti sama ada sejak lahir atau sewaktu sedang membesar.

Saya tak pernah nak tanya keluarga tentang hal pendengaran saya ini. Tapi yang pasti dari kecik memang tak dengar. Bila sekolah menengah kakak ada belikan alat bantuan pendengaran di farmasi dekat tempat dia kerja, saya cuba pakai tapi masih tak berkesan.

Menurut gadis berusia 29 tahun ini lagi sejak kecil sudah banyak alat pendengaran yang beliau cuba tapi tidak serasi. Pernah sekali beliau mencuba alat bantuan pendengaran dan berjaya menangkap bunyi bising.

Di ketika itu terasa ada harapan bagi Laila untuk mendengar sepertimana insan lain. Sehingga kini Laila masih tidak berputus asa mencuba berbagai jenis alat bantuan pendengaran.

Menyusuri perkongsian jawapan yang diberikan oleh Laila, dapat saya rasakan gadis ini mempunyai semangat juang yang tinggi dan tidak mudah berputus asa.

Meskipun bermasalah pendengaran, Laila lebih selesa jika beliau dilayan sama rata sepertimana mereka yang normal.

Bermula dengan dihantar ke sekolah biasa dan bukannya sekolah khas OKU seperti mana kanak-kanak lain, Laila mencuba sehabis baik untuk menjalani kehidupan seperti seorang yang normal.

Gadis yang bersekolah sehingga tamat SPM ini tanpa ragu bercerita.

Masa nak pergi ambik keputusan SPM macam dah tahu je apa saya dapat nanti. Hahahaha. Belum sempat nak masuk dewan cikgu dah marah-marah sebab keputusan SPM teruk.

“Bahasa Inggeris saya gagal. Cikgu marah teruk. Saya hanya lulus Pendidikan Islam dan Pendidikan Seni je. Hahahaha. Lain tu memang takziah. Saya bukan tak minat belajar cuma saya ada masalah membaca dan menulis. Cian tak? Hahaha!

Kawan-kawan sekolah ajak saya sambung belajar. Tapi sebab saya kenal diri saya macam mana, saya pun buat keputusan nak berkerja untuk kurangkan beban keluarga. Masa itu kakak-kakak dan adik masih belajar. Tak guna saya belajar kalau saya rasa saya tak boleh” – Laila.

Lebih menyukarkan, jika kebanyakan mereka yang menghadapi masalah seperti beliau akan belajar dan faham bahasa isyarat tapi lain pula dengan Laila. Beliau juga tidak faham bahasa isyarat meskipun pernah cuba mempelajari kaedah ini.

Dulu masa kat sekolah belajar bahasa isyarat. Tapi tak boleh ikut. Cikgu cari idea. Cikgu ajar bahasa bibir. Kadang-kadang tengok bibir rasa macam nak cium je. Hahaha!

Sebaik tamat SPM, Laila mula mencari kerja. Bagi beliau lebih baik bekerja. Sekurang-kurangnya dapat bantu keluarga disamping dapat duit poket untuk tampung diri sendiri.

Malahan menurut Laila, sebelum SPM lagi beliau sudah terbiasa bekerja di kedai makan milik neneknya dengan menjadi tukang cuci tandas dan cuci pinggan mangkuk. Ia bermula sekadar suka-suka dengan mengikut ibunya bekerja di kedai nenek beliau.

“Sebab selalu tengok mak rasa penat saya pun tolong mak buat kerja sekali. Satu hari nenek bagi upah RM10. Katanya saya rajin buat kerja. Lama ke lamaan upah makin meningkat naik. Teruja pulak. Lepas tu mak mula sakit-sakit jadi mak berhenti kerja. Saya pun tak pergi kerja juga lah” – Laila.

Rasa macam hujan sudah henti, sebab tiada tanda kilat petir lagi. Sambung balik layan dokumentari penguin. Tiba-tiba saya teringat sesuatu.

Dulu masa di sekolah rendah dan menengah sering dibuli kawan-kawan. Sering diejek pekak, sering diejek penguin sebab cara saya jalan macam penguin.

Walaupun kini masing-masing sudah dewasa mereka masih panggil saya pekak dan penguin bukannya Laila. Bila tengok dokumentari penguin rasa macam kita yang jalan atas salji tersebut, golek-golek atas salji. Erk! Masa kat Kashmir saya buat macam penguin buatlah. Hahahaha!

Pada hari terakhir SPM, sebaik selesai menjawab kertas terakhir, Laila mencuba nasib memohon kerja di sebuah kedai  buku dan beliau diterima bekerja.

Menariknya Laila langsung tidak memberitahu majikannya bahawa beliau tidak boleh mendengar.

Sebaik saja bekerja, perasaan lain pula yang melanda gadis ini.

“Teruja sebab dapat kerja tapi ada rasa takut sebab saya berkerja dengan orang normal. Sebab nak jadi pekerja terbaik saya sanggup buat kerja berat. Saya sanggup dibuli asalkan dapat kerja lagi lama.

Bekerja dekat kedai itu saya dapat belajar macam-macam. Saya pernah dihantar ke koperasi sekolah. Sambil-sambil layan adik-adik beli barang dekat koperasi saya tengok penjual jalanan berniaga.

Tengok macam mana dia tarik budak-budak beli barang yang dijual. Betul-betul buat saya minat nak berniaga. Sebab masa itu masih baru bekerja saya hanya mampu tengok mereka meniaga.

Tapi sempat juga saya sembang-sembang dengan mereka pasal berniaga. Oleh kerana saya jaga koperasi sorang je masa itu, saya cuba jadikan koperasi saya tempat berniaga. Nak cuba jadikan diri sebagai peniaga.

Masa saya umur 18 tahun bos tanya you mahu kerja tetap dekat sini? Jika mahu boleh mula buat KWSP. Disebabkan ada KWSP, gaji dipotong untuk caruman. Bukan sikit wooooooo. Banyak dia potong. Hahahah.

Masa itu tahu kumpul duit je. Jimat kemain, hahaha. Satu hari saya beranikan diri pergi stadium bola sepak dekat KL. Masa itu ada perlawanan bola sepak. Tak ingat siapa punya game. Sebab tak ada tiket saya hanya pusing-pusing kat luar stadium.

Masa itu di luar stadium ada orang jual macam-macam yang berkaitan dengan perlawanan bola. Tiba-tiba benda ini menarik minat saya tapi saya tak minat bola. Pikir punya pikir tiba-tiba datang idea untuk bisnes artis-artis luar negara.

Saya lupa siapa artis pertama yang saya jual mula-mula dulu. Sewa tapak kat luar stadium punyalah mahal. Barang-barang yang dijual macam baju ada gambar artis, tag nama dan macam-macam lagi, tapi tak laku”.

Rugi beribu-ribu ringgit tapi saya sedikit pun tak patah semangat. Masa itu saya fikir mungkin saya salah buat. Entah berapa tahun saya masih buat benda ini.

“Saya masih ingat hari terakhir saya buat jualan masa konsert Super Junior. Saya pikir benda ini bukan rezeki saya. Saya redha diatas kerugian tadi.

Oleh sebab saya jenis yang tak reti nak putus asa, datang pulak minat nak terbang sana-sini. Mesti perlukan duit yang banyak. Saya buka bisnes online jual barang yang ada dalam kedai di tempat saya kerja.

Sebab saya staff kat situ, harga dapat mestilah murah. Dapat untung sikit pun dah teruja hahaha. Sampai sekarang saya masih kekal jual online barang-barang tu.

Selain daripada itu saya juga jual benda-benda yang tengah trending di masa kini. Sebab untung tak banyak saya cuba cari cara lain nak tambah duit.

Saya cuba main forex. Ini kerana tertengok bos main. Susah wooo. Gigih belajar. Beribu-ribu rugi. Entah kenapa tak ada nak taubat.

Alhamdulillah akhirnya saya berjaya dapat untung. Tahu tak rasanya bila bertahun-tahun gagal lepas tu berjaya? Hahahah itulah saya rasa. Tapi saya dah berhenti buat forex sebab benda ini buat saya hilang fokus betul.

Sekarang saya berniaga online. Saya tengok mana-mana produk yang boleh dijual, saya cuba jadi orang tengah untuk jual produk tersebut. Saya juga masih jual di online barang dari dalam kedai yang saya bekerja sekarang untuk dapatkan duit tepi. Kisah saya yang sangat perit. Hahaha” – Laila.

Berbalik kepada pekerjaan pula, sudah 12 tahun Laila bekerja dengan majikan yang sama sejak selepas SPM yang lalu. Majikan juga melayan beliau dengan baik.

Hari ini bos besar datang melawat ke tempat saya kerja. Bila saya masuk kedai, bos tak pernah lupa cakap ayat kegemaran saya “Laila I miss you. Are you ok? I miss you too boss. I fat so I very-very ok”

Kalau nak tahu boss besar inilah yang taja alat pendengaran saya yang mahal-mahal. Walaupun dia orang tahu peluang hanya 10/100 mereka tetap ingin saya cuba. Mana mungkin saya boleh lupa apa yang mereka berikan pada saya. I miss you boss. You always in my heart.

Sewaktu memerhatikan akaun Facebook gadis ini, saya dapat rasakan beliau seorang yang suka berangan. Status dan catatan di wall Facebook beliau juga adakala kelihatan kelakar.

Saya cuba bertanya tentang kisah travel beliau. Pada awalnya Laila kelihatan teragak-agak untuk bercerita. Alasannya, cara beliau travel hanya biasa-biasa saja dan tidak semeriah orang lain.

Namun begitu saya yakin ada yang menarik daripada kisah travel gadis istimewa ini. Apatah lagi ianya adalah kisah seorang gadis yang mempunyai masalah pendengaran.

Menurut Laila, sering melihat orang lain travel dan bercuti membuatkan beliau turut berminat untuk mencuba.

Pernah jugak terpikir, boleh ke aku bercuti tanpa orang yang aku kenal? Dah lah tak dengar, kan menyusahkan orang lain pulak?

Bila pikir balik, bila nak jadi macam dia orang kalau tak cuba. Dah cuba baru tahu boleh atau tak. Tapi saya selalu suka cuba macam-macam, dah biasa jatuh naik. Mungkin dari situ datang keberanian saya.

Sehingga kini Laila telah berjaya travel ke 6 negara iaitu China, Singapura, India, Indonesia, Korea dan Vietnam. Meskipun begitu, ada antara negara tersebut yang telah beliau jejaki sebanyak 2 ke 3 kali. Walaupun pernah mengulang travel ke negara yang sama ia tidak pernah buat beliau berasa kesal. Sebaliknya ujar Laila beliau sentiasa rasa terhibur di sepanjang percutian.

Ada yang beliau pergi secara berkumpulan, ada dengan ajensi pelancongan dan diikuti kemudiannya beliau memberanikan diri travel secara solo.

“Bila bercuti saya tak guna alat pendengaran. Alat pendengaran dengan saya sebenarnya tak serasi. Untuk tak menyakitkan kepala dengan bunyi-bunyi aneh, saya bercuti tanpa hearing. Tanpa bunyi ini bagus sebenarnya. Rasa tenang je” – Laila.

Mengenang kembali saat pertama kali akan travel, inilah yang telah Laila kongsikan;

Perasaan masa kali pertama ke luar negara?  Teruja dan rasa bersyukur sangat sebab semua seperti yang saya impikan. Saya ingat lagi kali pertama saya bercuti masa itu musim salji dah lepas. Saya cakap dekat seorang abang ni, “teringin nak rasa salji. Sekejap pun tak apa”.

Masa nak jalan shopping tiba-tiba salji turun. Bertambah-tambah teruja dan gedik saya main salji. Walaupun salji turun hanya dalam 15 minit saya tetap teruja. Orang sekeliling pun ikut main dan teruja. Jakun namanya, hehehe.

Sebagai seorang insan istimewa, pastinya ada masalah yang dilalui oleh Laila semasa travel dan berikut adalah diantaranya:

Saya pernah travel dengan satu kumpulan. Sebelum sertai mereka saya ada bagi tahu dekat kumpulan yang saya tak dengar. Mungkin mereka lupa jadi sewaktu mereka berbual saya rasa tersisih.

Ada sedikit rasa sedih sebab tak dapat sertai perbualan tersebut. Walaupun ada minta ulang balik, kebanyakkannya ada yang cakap “abaikan je, lupakan je”. Ayat macam itu dah buat saya terguris. Mungkin masa itu bukan rezeki saya.

Walaupun ada rasa terkecik hati saya tak boleh salahkan dia orang. Jadi saya kena buat sesuatu supaya mereka tahu akan kewujudan saya.

Untuk pastikan mereka berbual dengan saya, saya akan mulakan topik walaupun saya tahu sebutir ayat mereka pun saya takkan faham.

Sekurang-kurangnya saya cuba. Selain ajak berborak saya jugak ajak mereka bergambar bersama. Saya juga cuba berlawak. Yang penting saya dah cuba.

2. Selalu dapat makanan lain daripada yang diminta

Bila ada kedai makan yang menunya tanpa gambar dan hanya bertulis ia jadi susah untuk saya pilih makanan. Sebenarnya memang tak tahu nak makan apa bila dapat menu tanpa gambar ni.

Yang ini kira nasiblah. Kalau yang dipilih tu sedap atau tidak. Tapi bila saya nak, selalu tak dapat sebab dia orang akan bebel panjang.

Sebab malas nak jawab saya pilih makanan yang dia orang cadangkan.  Bila kita pilih tapi mereka ada cadangan bagus jugak sebenarnya. Itu kan tempat diaorang.

Jadi mereka lebih tahu apa yang sedap dari kita kan? Nasib baik sedap. Yang penting juga tak cirit birit. Hahahah.

Setiap negara yang saya pergi semua berlainan bahasa. Tak semua boleh cakap English. Kira macam arnab dengan kucing gayanya.

Tapi sekarang semua dah canggih. Handphone dah ada ciri-ciri bahasa yang boleh diguna. Walaupun kadang-kadang bahasa dalam handphone sedikit rosak, sekurang-kurangnya mereka faham apa yang kita mahu.

Boleh juga guna bahasa gerak diri. Maksudnya buat gerak diri yang boleh difahami oleh mereka. Masa bercuti saya jarang bercakap tapi lebih suka guna gerak diri. Rasa macam senang dan tanpa tekanan.

Berikut merupakan perkongsian Laila di akaun Facebook beliau tentang beberapa peristiwa kelakar yang dialami sewaktu beliau travel.

Tabiat aku paling susah nak ubah ialah malas membaca. Tempat aku berdiri ini tempat larangan masuk. Dah terang-terang tulis ‘no entry‘ tapi aku selamba je masuk dan ambik gambar.

Di India ada tempat tertentu tripod dilarang guna tapi aku guna jugak. Paling best masa aku nak ambik gambar, pengawal yang jaga kawasan lari laju-laju untuk halang aku guna tripod.

Kau jerit pun aku tak dengar. Bila aku dah settle ambik gambar baru pegawai sampai kat aku. Aku pulak jalan dengan muka tak bersalah sambil senyum-senyum. Hahahaha. – at Taj Mahal.

Masa ini aku lepak kat rooftop tempat aku bermalam. Aku suka tempat tinggi-tinggi. Masa sampai kat hotel ini aku dah naik tanpa izin. Sebab aku tak nampak Taj Mahal, aku tanya kat lelaki yang lalu sebelah aku “bro, where Taj Mahal!”

Nak pulak mamat ni layan aku; “Dark, you can not see Taj Mahal”. Aku pun angin. “Alahhhhhhhhh!” Mamat ini dah gelabah dan tanya “what alah?”

Sebab mamat ni layan aku, aku gelak jelah. Mamat tengok aku gelak, dia pun gelak bersama. Maka bermulalah bibit cinta kami. Hahahaha. Cinta yang hanya mampu bertahan sehari — at Taj Mahal.

Dari tadi key-in buku novel. Tajuk novel makin pelik. Rasa nak buat novel jugaklah. Tajuk buku Si Pekak Jalan-Jalan. Ermmm. Kau rasa bos nak tak buat novel aku?

Baca: Disahkan Mengidap Kanser, Gadis Ini Travel Ke 7 Lokasi Keajaiban Dunia Dalam Masa 13 Hari

Laila juga pernah sesat semasa travel. Menurut gadis ini bila sesat beliau akan tanda tempat di mana beliau berhenti tadi. Kemudian beliau akan jalan disekitarnya.

“Dah puas pusing-pusing saya balik ke tempat saya tanda tadi. Saya hanya perlu undur ke belakang saja. Biasanya naik bas atau train tu dah betul. Nak ke tempat yang dituju je selalu salah. Hahaha! “.

Menurut Laila, sebelum bertanya kepada sesiapa yang beliau temui di jalanan, beliau akan tulis dulu soalan. Laila jarang bercakap kerana pertuturan beliau yang kadang kala kurang jelas.

Selain tulis, saya jugak ada sediakan gambar. Buat muka comel dulu lepas tu baru tanya. Dia orang mesti pikir kita seronok. Hahaha.

Memang penuh warna-warni hidup gadis ini. Selain daripada peristiwa kelakar, Laila juga pernah alami peristiwa cemas sewaktu travel solo di Korea.

Kejadian berlaku di lapangan terbang sewaktu menunggu flight balik ke Malaysia. Ikuti kisah beliau ini.

“Masa tu tunggu je sebab tak rasa nak pusing airport. Mula-mula tempat saya tunggu ramai jugak orang. Lama-lama tinggal saya je dekat situ. Tapi saya pikir awal lagi itu yang saya sorang je.

Bila dah dekat waktu nak gerak rasa macam pelik kenapa tak ada siapa-siapa? Saya pun tunggulah lama sikit dan masih cuba relax. Sebab macam lama dan tak ada respon masa tu saya pun mula gelabah.

Saya pergi lah ke kaunter sana. Tanya guna handphone je, pakai google translate. Mereka kata kapal dah berlepas. Saya pun macam blank sekejap. Lepas tu saya pun tanya kapal seterusnya ada kekosongan tak? Mereka kata penuh.

Masa tu betul-betul bertambah blank. Saya jalan sambil sedih duduk kat tepi sorang-sorang. Tiba-tiba seorang staff datang minta handphone nak tulis sesuatu.

Katanya ada satu tempat kosong iaitu business class. Saya jawap saya tak mampu. Staff tu kata tak apa. Bayar ikut harga tiket yang saya dah beli.

Dengan gembiranya saya cium semua orang kat situ Saya cium perempuan sahaja ok. Alhamdulillah dapat balik dengan selamat dan dapat merasa business class” – Laila.

Bila kau sampai airport awal-awal dan kau tak tahu nak buat apa. Dan tak ada apa yang boleh kau buat dekat airport maka kau akan jadi macam ini. Hahaha!

Diawal sebelum beliau bakal travel sendiri, Laila ada terfikir adakah beliau mampu travel solo dalam keadaan tidak mendengar.

Berbagai persoalan bermain di kepala gadis ini. Risau bagaimana mahu bertanya dalam bahasa yang tidak beliau fahami serta rasa takut mula menguasai diri. Ada masa beliau rasa mahu batalkan saja trip solo tersebut meski pun segalanya telah dirancang.

Selagi belum jejak kaki kat tempat nak pergi selagi itu tak rasa lega. Dalam fikiran tak mahu menyusahkan sekeliling saya Bila dah sampai rasa macam tak percaya je boleh travel solo. Alhamdulillah di awal saya pikir bukan-bukan berakhir dengan dengan senyuman saya yang manis.

Meskipun beliau tidak sempurna, Laila menerima sokongan penuh daripada keluarga. Menurut gadis ini, mungkin itulah faktor yang menjadikan beliau berani.

“Mak bapak mana tak risau anak dia bercuti sorang-sorang. Setiap kali bercuti mesti mak abah dan adik beradik pesan jaga diri kat negara orang, hati-hati kat tempat orang, jangan lupa baca doa dan macam-macam lagi. Yang penting ada restu mereka masa saya nak bercuti”.

Birthday mak dah nak dekat. Tengah cari tahun ini nak bawak bercuti ke mana? Tahun lepas bawak bercuti ke Indonesia. Tahun ini nak kemana ek? Idea idea idea.

Untuk pengetahuan, Laila juga telah membawa ibu dan adiknya travel ke Indonesia pada tahun lepas.

“Mak mula minat travel bila saya pergi ke sana sini. Macam-macam mak tanya. Dari situ saya dah nampak minat mak. Sebab saya dah nampak minat mak, saya berhajat nak bawak mak ke luar negara setahun sekali. Gembira sebab dapat tunaikan hajat mak nak jalan luar negara” – Laila.

Tadi saya terbaca satu blog ini. Ada satu part saya minat nak kongsi di sini. Tajuk dia lebih kurang macam ini “tak malu ke ada anak OKU?

“Erm jujurnya saya tak pernah tanya keluarga saya sama ada mereka malu dengan saya yang OKU ini hahahha. Tapi saya yakin mereka pasti bangga dengan saya.

Pernah ketika masa lalu saya pernah rasa ‘down’ dengan kekurangan saya ini. Saya pernah luahkan isi hati saya dekat keluarga tentang apa yang saya rasa ketika itu.

Keluarga saya selalu beri kata-kata semangat dekat saya walaupun mereka tahu tak ada cara lain melainkan hanya mampu beri dorongan pada saya. Memang saya benar-benar down dengan orang yang tak reti nak faham dengan keadaan saya ketika itu.

Dengan sokongan family dari situ kekuatan saya datang umpama ultraman yang kehabisan tenaga. Setelah ada sesuatu dorangan terhadapnya tiba-tiba dia bertenaga balik. Hahaha. Erk sama tak? Sentiasa berterima kasih pada keluarga saya sebab sentiasa sokong dan percaya saya” – Laila.

Mana tahu satu hari nanti ada rezeki saya untuk mendengar. Selagi saya boleh cuba, saya akan terus mencuba.

Sebelum mengakhiri artikel ini, saya sempat meminta Laila memberikan sedikit pesanan buat anda, pembaca Vocket. Dan berikut adalah catatan gadis istimewa ini:

“Jangan pernah bersedih di atas kekurangan diri sendiri kerana kekurangan itulah sebenarnya kelebihan diri sendiri, kalau kita sedar. Tak ada manusia yang terlepas dari masalah dalam hidup. Jadi carilah masalah. Benda ini akan buat hidup kita lagi mencabar”.

“Bagi yang takut-takut nak travel pula, di awal saya travel dulu saya pun ada rasa takut-takut. Kalau tak lawan rasa takut sampai bila pun tak akan travel”.

“Nak travel tapi tak ada duit? Cuba tanya diri sendiri apa benda yang diri sendiri pandai. Gunakan ia sebagai sumber rezeki. Contohnya macam saya pandai jual barang. Saya cari barang dan jual. Untungnya mungkin sikit saja tapi kalau kumpul lama-lama jadi banyak juga”.

Walaupun umur saya dah nak 30 tahun saya masih belum terima diri saya tak dengar. Mungkin suatu hari nanti saya pasti akan terima. Tapi saya bangga dengan diri sendiri sebab boleh buat apa sahaja tanpa susahkan orang lain. Saya pekak tapi saya bangga dengan diri saya.

Dan saya sempat bertanya. “Laila buat bisnes online apa? Jika tak kisah nak share sikit?” Ringkas saja jawapan beliau; “Banyak yang saya buat kak”.

Buat Laila, terima kasih atas perkongsian ini. Sejujurnya saya kagum dengan anda. Semoga Laila terus kuat dan berjaya menggapai semua yang diimpikan. You are just so special Laila!

Baca lagi: Terpisah 20 Tahun, Gadis Ini Travel Solo Ke Korea Demi Menjejaki Ayah Kandungnya


Bagaimana Lelaki Ini Membina Perniagaan Daripada 9 Telekung Hingga Ke-5 Cawangan Butik

Nota Editor: Perkongsian pengalaman ini adalah daripada Carl Samsudin, pengasas Butik Bella Ammara. Kami kongsikan semula di sini dengan izin daripada beliau. Semoga ia dapat dijadikan inspirasi buat para usahawan.

Assalamualaikum
Dengan dengan nama Allah yang maha pemurah lagi maha penyayang.

Hujung minggu ini 29hb Ogos 2015 (Sabtu) merupakan pembukaan rasmi pembukaan butik ke-5 saya Bella Ammara di Johor Bahru. Alhamdulillah kuasa Allah itu sungguh besar.

Sambil memandang susuk tubuh bangunan di Bandar Baru Uda, JB ini, terkenang kisah 3 tahun lepas. Nak beli burger untuk Belle (now dah jadi wife) pon tak mampu. Sesak.

Bulan Julai 2015, genap 3 tahun penubuhan Bella Ammara. Dari 9 pasang telekung sebulan pada Julai 2012 sehingga ke sekitar 10,000 pasang koleksi jubah dan telekung sebulan hari ini.

Selama 3 tahun saya keluar dari dunia selesa kerusi pejabat. Bagaimana dan kenapa saya bermula? Ini saya, cara saya dan tulisan saya. Baca dan fikirkan. Mana tahu perkongsian saya ini dapat memberi sesuatu kepada anda.

2010-2011. Saya bermula dengan mengkaji sendiri ‘asas-asas pembentukan wang di dunia’ semasa saya bekerja as a chemist di makmal kimia di Nilai. Sebagai seorang Chemist – Google, buku, blog dan youtube adalah kawan-kawan baik saya.

Dari Sheikh Imran Hossein sehingga Ron Paul dan Micheal Maloney saya telaah hasil kajian mereka. Kimia mengajar saya untuk buat kajian dahulu sebelum lontarkan sesuatu konklusi.

Dalam 1 tahun saya mengkaji perihal ekonomi dan duit dunia, dan saya sedar, kita semua telah banyak ditipu. Dan saya sedar 99% manusia di dunia ini terpedaya dengan tipu daya helah duit. Saya mulai takut & gentar.

Saya nekad untuk berhenti kerja kerana saya rasa makin lama saya kerja makan gaji, saya akan jatuh miskin. Sebab saya jumpa INFLASI (kejatuhaan nilai duit) di Malaysia melebihi 15% setahun. Ini susah untuk diterima akal sebab di media massa sentiasa mengatakan ekonomi kita amat stabil.

Nekad.
Saya berhenti.
Cuba cari jalan berniaga.
Tapi, tak jumpa.

Setengah tahun saya tak punyai kerja. Tiada wang. Kereta Perodua Kenari kena tarik. Belle ajak keluar nak makan pon saya tak mampu nak bayar. Masak nasi kosong berulamkan petai, janji makan tidak melebihi RM5 sehari.

Setengah tahun hidup terdampar di rumah memberi peluang kepada saya berkawan rapat dengan dunia internet penuh ilmu. Setengah tahun saya belajar bagaimana untuk menjadi usahawan seperti orang yang berjaya lain.

Alhamdulillah dengan ilmu yang saya ada, terima kasih kepada pihak bank menerima saya untuk memberi saya peluang berniaga menjual emas. Target jualan, 3KG emas sebulan. Kalau tak lepas target, kena buang. Tersedak!

Tetapi saya nekad juga untuk join Bank. Saya join banking sector sebab saya nak tau apa yang bank buat. Dalam kajian saya – ‘Banking System’ adalah satu sistem penipu terbesar di dunia. Mereka yang menyebabkan kita makin susah hari demi hari.

Baca: Lelaki Ini Senaraikan 17 Persediaan Sebelum Berhenti Kerja Untuk Berniaga

Saya menyertai bank sebagai ‘Gold Salesman/tradder’. Kerana dari tamadun Yunani sehingga ke zaman sahabat-sahabat Rasulullah dan pemerintahan Muhammad al-Fateh di kerajaan Islam Tukey menggunakan emas & perak sebagai duit.

Kita kena pandai beza apa itu duit dan matawang. Matawang yang dalam dompet kita. Kertas berconteng yang makin jatuh nilainya. Duit tidak akan sesekali jatuh nilai.

Saya gali isi bank sampai saya jumpa sistem mereka – ‘Fractional Reserve System‘. Sistem dimana mereka mencipta duit tanpa pengetahuan kita. Makin banyak duit yang dicipta, makin jatuh nilai duit itu dan makin miskinlah kita.

Saya cuba kerja sampai saya capai matlamat saya – No.1 Gold Trader di bank tersebut. Walaupun saya capai, duit untuk bayar itu ini tetap zero sampai hujung bulan. Saya harus berubah. Nekad. Saya fikir saya harus ubah diri saya sebelum saya ubah pemikiran orang lain.

July 2012 saya bertunang dengan kos hanya RM60 sahaja. RM60 digunakan untuk membeli buah, itu je yang mampu. Dan 5 bulan (Disember 2012) selepas itu adalah majlis perkahwinan saya.

Duit untuk kahwin? Minta maaf saya cakap, betol zero. Kerana saya percaya Allah SWT itu maha berkuasa. Saya nak bina masjid, Allah pasti akan tunaikan. Saya teruskan dan sentiasa letak Allah sentiasa no 1 di hati.

Allahumma yaasir wala tu’assir, Allahumma yaasir wala tu’assir.

Dan saya berpegang kuat pada kata Rasulullah SAW dimana 9/10 punca rezeki adalah dari perniagaan. Saya lihat bangsa saya? Rupanya bangsa asing lebih percaya pada kata Rasulullah SAW berbanding bangsa saya.

Dengan usaha, doa dan tawakal kepada Allah SWT saya cuba! Cuba berniaga. Saya bermula dengan pinjam duit mak saya. RM1,000 untuk membuat 9 pasang telekung berwarna dengan tunang saya Belle.

Kenapa pinjam mak dan bukan loan bank? Sebab saya pernah kerja bank dan sumpah demi Allah saya tak suka loan bank. Most of loan bank melibatkan ‘interest/riba’ dimana riba itu salah satu dosa terbesar di sisi Allah. Tak ada dosa lain yang Allah SWT istihaarkan perang terhadap hambanya.

Allahumma inni as’aluka ridhaka wal jannah wa a’uzu bika min sakhatika wannar.

Jauhkan lah dari kemurkaan Allah SWT. Saya nak berniaga kenapa saya nak murkakan Allah? Saya tolak riba. Saya pinjam duit mak.

Saya percaya kuat pada kuasa Allah SWT. Saya mula cuba jaga solat saya, sedekah saya, kerana sedekah itu penambah rezeki. Alhamdulillah dari RM1,000 duit mak saya + jujur + sedekah + ingat Allah the only one yang bagi rezeki, saya boleh kawin menggunakan duit saya sendiri.

Alhamdulillah, Alhamdulillah. Tinggal bersama isteri di kediaman yang alhamdulillah selesa bersama kucing-kucing binatang kesayangan Rasulullah, dapat membantu keluarga mendapat duit lebih dengan penubuhan jenama OSRA dan Pudore, Alhamdulillah dapat buka butik sendiri Bella Ammara di Setapak, Shah Alam, Bangi, Sungai Petani dan insyaAllah hujung minggu ini di Johor Bahru dan juga dapat menanam sifat ingin berniaga dikalangan rakan-rakan saya yang lain.

Mungkin ini baru 3 tahun. Jauh lagi perjalanan hidup saya. Tapi fikirkan lah. Dari 9 pasang telekung sehingga ke 10,000 pasang koleksi-koleksi hari ini. Apa yang saya nak sampaikan.

Dunia kita ini makin teruk. Ekonomi kita ini makin teruk. Ketua-ketua kita hari ini juga makin teruk. Saya yakin, selagi harapkan duit gaji tiap bulan, kita akan menjadi makin susah hari demi hari kerana kadar jatuh nilai duit kita semakin teruk.

Lihatlah nilai duit kita hari ini? Saya dah jangka dari tahun 2010 lagi saat ini akan terjadi. Keluarlah dari kehidupan ‘hanya makan gaji’ & carilah duit lebih kalau bukan untuk diri, carilah untuk bantu orang lain.

Usaha dan ingat! Allah pasti akan bantu. YaAllah dialah pemberi segala rezeki di bumi ini. Saya harap suatu hari nanti dengan rezeki yang saya dapat, saya dapat bantu sesiapa yang memerlukan.

Semua yang saya ada ini adalah milik Allah. Bella Ammara itu juga hak milik Allah, saya cuma pinjam untuk melaksanakan tugas yang Allah amanahkan kepada saya.

Ingat. Hanya Allah yang bagi rezeki. Bukan boss atau customer kita. Kalau rezeki sentiasa sangkut, cuba fikir balik hubungan kita dengan Allah SWT dan jujurkah kita semasa mencari rezeki Allah SWT?

Hari ini Alhamdulilah. Saya mengetuai 10 syarikat dan mempunyai lebih dari 50 orang staff. Masih berjaya tidak lakukan loan bank dan tidak mempunyai kad kredit. Masih kuat percaya kuasa ALLAH SWT.

Baca lagi: 5 Pesanan Berharga Buat Graduan Yang Ingin Mula Berniaga

LIKE dan FOLLOW Vocket di Facebook serta Instagram


10 Perkara Pelajar Sekolah Rendah 90-an Selalu Buat. #3 Paling Mengimbau Kenangan

Sengaja kami keluarkan senarai ini kerana kami mahu budak-budak zaman sekarang tahu yang zaman 90-an lebih menarik daripada zaman sekarang yang dibanjiri dengan tablet, ipad dan smartphone. Hanya orang yang melaluinya faham bertapa meriahnya permainan zaman kanak-kanak dulu. Ah, kami rindu kawan kawan sepermainan.

1. Kita suka kumpul pensel tekan-tekan jenama shakers tanpa sebab. Budak yang kumpul paling banyak masa tu pasti akan dilebel orang kaya dalam kelas.

2. Kita suka kumpul pemadam yang ada bendera negara. Tradisi perlawanan pemadam antara 2-5 orang di dalam gelangang ‘Meja’ diamana siapa yang menang akan dapat semua pemadam.

3. Siapa yang memiliki Digimon , anda secara ajaibnya digelar orang paling hensem dan paling popular di sekolah

4. Kereta Tamiya merupakan satu trend ketika itu. Kita akan cari longkang yang panjang untuk dijadikan litar tamiya. Perlumbaan biasanya melibatkan 2-5 orang

5. Kad pokemon juga pernah menjadi trend ketika itu.

6. Walaupun komputer lebih menyeronokkan, tetapi yang pasti kita lagi banyak main yo-yo!

8. Kita biasa main penutup botol lepas habis kelas

9. Tak lupa juga untuk perempuan, batu seremban kan

10. Dan jangan lupa juga, lepas habis sekolah kita mula cari belalang dan pepatung di belukar. Siapa dapat paling besar , dia paling hebat.


57 Tahun Dahulu, Ini Adalah Detik Ditunggu-tunggu Rakyat Malaysia

Mahukah anda kembali ke Stadium Merdeka pada tahun 1957 ?

Ia memaparkan detik-detik Pengisytiharan Kemerdekaan yang dihadiri ribuan penduduk Tanah Melayu.

Semoga kemerdekaan ini menambah tekad untuk menjadikan Malaysia lebih berjaya.


Pengasas TheLorry Dedahkan Kegagalan Startup Pertama

Kisah Instagram dibeli daripada pengasasnya dengan harga USD1 billion telah begitu menarik perhatian pemuda ini sehingga mendorong beliau meninggalkan pekerjaan dengan pendapatan lumayan dalam dunia korporat pada ketika itu.

Sebelum kami bercerita dengan lebih lanjut tentang penglibatan secara langsung beliau, mari ikuti sedikit latar belakang pengasas TheLorry.com ini.

Pemuda bernama Nadhir Ashafiq Zainal Abidin ini merupakan graduan lulusan Degree in Accounting dan Master’s in Finance daripada Curtin University, Perth, Australia.

Memulakan kerjaya pertama beliau sebagai Management Trainee di CIMB Investment Bank. Kemudiannya Nadhir telah dilamar untuk menyertai Abda Aviation, sebuah firma logistik udara. Jawatan yang dipegang oleh beliau di firma ini adalah Sebagai Finance Manager.

Sejak di bangku sekolah lagi, Nadhir sangat meminati keusahawanan dan pelaburan. Malahan pada ketika masih bersekolah beliau telah mula membaca buku-buku daripada Donald Trump, Motley Fool dan Robert Kiyosaki.

Selepas beberapa ketika minat beliau berkembang kepada buku-buku yang lebih kompleks seperti Alchemy of Finance dan The Intelligent Investor. Minat beliau terhadap keusahawanan dan pelaburan juga terus dipupuk dengan sering melayari laman web Neopets.com.

Nadhir juga telah mula berniaga secara kecil-kecilan sewaktu di sekolah dan ketika di university seperti menjual ‘booster pack’ kad Pokemon, menjual CD rakaman band sendiri, gelang USB, baju branded tiruan dan lain-lain.

Beliau juga turut berjinak-jinak dan belajar tentang pelaburan saham dan futures.

Baca: Pemilik Bisnes Ini Berkongsi Mengapa Perkahwinan Boleh Menjadikan Kita Kaya

Bekerja dengan CIMB Investement Bank dan kemudiannya menyandang jawatan dengan gaji lumayan di firma logistik udara menjadikan beliau selesa dengan gaya kerja korporat.

Namun begitu jauh di sudut hati Nadhir tidak mendapat kepuasan bekerja kerana merasakan beliau tidak dapat membuat perkara penting yang membawa perubahan bukan sahaja kepada diri sendiri tetapi juga kepada masyarakat.

Hidup beliau juga dirasakan mendatar dan tiada cabaran. Disebabkan ini Nadhir telah mengambil keputusan untuk melepaskan jawatan beliau dan meninggalkan bidang korporat pada Januari 2014.

Meskipun keputusan ini tidak begitu diterima oleh keluarga, Nadhir bertekad untuk meneruskan keputusan beliau ini.

Selepas melihat bagaimana start up seperti Instagram berjaya dijual dengan nilai yang tinggi, Nadhir turut mahu bersama dan berada di dalam arus di mana para usahawan mampu membina perniagaan yang mampu dijual pada harga berbillion ringgit.

Meskipun begitu, ia tidaklah semudah yang beliau sangkakan. Start-up pertama beliau iaitu aplikasi ‘Glokalise’ yang menyediakan ‘social network’ untuk pelancong, pekerja asing dan pelajar di luar negara tidak memberikan kejayaan seperti yang beliau harapkan.

Namun ini tidaklah mematahkan semangat anak muda ini. Selepas merenung dan menganalisa segala tindakan yang telah dilakukan, beliau merumuskan ia berpunca daripada kesilapan berikut:

1. Tidak turun padang untuk berinteraksi dan bercakap dengan pengguna sasaran. Ini kerana beliau merasakan aplikasi yang dibangunkan itu sudah cukup bagus dan sempurna. Sudah tentu akan ada pengguna yang memerlukannya

2. Melaburkan duit terlalu banyak tanpa membuat MVP (minimum viable product). Ini menyebabkan masa beliau terbunag dan wang pelaburan beliau hangus.

3. Produk (applikasi) yang dibangunkan sebenarnya tidak menyelesaikan masalah tetapi lebih kepada ‘nice to have’. Hakikatnya masalah boleh diselesaikan dengan mencipta group di Facebook.

Setelah menganalisa kesilapan yang telah beliau lakukan, Nadhir menjadikan itu sebagai pengajaran yang perlu beliau pelajari.

Nadhir memulakan langkah dengan kesedaran bahawa industri logistik masih mempunyai ruang untuk penambahbaikan. Malahan industri logistik juga masih beroperasi secara tradisonal dan manual, tidak efisyen serta melibatkan pengurusan kos yang tidak berkesan.

Lalu Nadhir menetapkan visi beliau untuk membangunkan satu produk berasaskan teknologi yang dapat menyelesaikan masalah logistik

Menyedari operasi logistik adalah luas dan meliputi udara, laut dan darat, Nadhir memilih untuk fokus kepada logistik di darat. Ini kerana ia bukan saja merupakan yang paling mudah diuruskan tetapi juga tidak memerlukan lesen dan perundangan yang ketat.

Dari sini pula, Nadhir mengecilkan lagi segmen pelanggan beliau. Perlu memilih antara pelanggan komersial dan individu, pemuda ini memilih segmen individu terlebih dahulu kerana ia lebih mudah untuk beliau bermula pada ketika itu.

Melihat tempahan lori sewa online sebagai MVP untuk bermula, Nadhir memulakan langkah dengan modal sebanyak RM5000.

Bagi beliau pada ketika itu perkara utama adalah mendapatkan freelancer yang dapat membina website pada kos yang minimal. Yang penting website tersebut dapat berfungsi dengan baik. Itu sudah cukup baginya sebagai permulaan.

Untuk memastikan beliau tidak mengulangi kesilapan yang sama, kali ini Nadhir mengambil keputusan untuk turun padang dan merasai sendiri pengalaman menjadi kelindan lori selama beberapa bulan.

Dengan cara ini juga beliau dapat memahami perasaan dan pemikiran pemandu dan kelindan lori serta apakah yang diinginkan oleh pelanggan yang menggunakan perkhidmatan logistik.

Beliau turut merasai sendiri pengalaman mengangkat peti sejuk ke tingkat 4 di sebuah flat dengan menaiki tangga. Satu pengalaman yang mahal baginya kerana dengan ini beliau mampu menerangkan kepada pelanggan mengapa upah mengangkat barang ke bangunan yang tinggi dan tiada lif itu lebih tinggi sedikit berbanding kerja mengangkut yang biasa.

Dengan turun padang juga beliau dapat merasai sendiri berbagai kerenah pelanggan dan cara menanganinya serta mendapatkan banyak maklumbalas yang boleh beliau gunakan untuk memperbaiki MPV syarikat.

Sewaktu turun padang, ia turut membuka peluang untuk beliau berjumpa dengan syarikat-syarikat logistik dan pengusaha lori sewa dan bertanya soalan berkaitan operasi, harga yang kenakan kepada pelanggan serta masalah yang dihadapi oleh mereka.

Selain daripada itu, Nadhir juga keluar bertemu dengan syarikat-syarikat yang mengiklankan servis mereka di tiang lampu dan pokok, dan seterusnya dapat memahami situasi dan masalah mereka.

Pada mulanya agak sukar bagi beliau untuk meyakinkan syarikat-syarikat logistik dan pengusaha lori sewa agar menyertai platform yang ditawarkan oleh TheLorry.com.

Namun setelah kisah tentang platform ini tersiar di Amanz dan Kosmo! ditambah pula dengan beberapa track record yang berjaya dicapai, ia memudahkan beliau dan pasukan meyakinkan prospek mereka.

Sekarang ini TheLorry.com tidak lagi hanya bertumpu kepada segmen pelanggan individu tetapi juga telah berkembang ke segmen komersial yang terdiri daripada pelanggan dikalangan freight forwarder, pengedar, peruncit dan syarikat event.

TheLorry.com juga telah meluaskan pasaran mereka melangkaui sempadan antara negara iaitu Malaysia – Singapura dan Malaysia – Thailand melalui jaringan lebih daripada 800 buah lori dan van.

Bukan itu saja, Nadhir dan pasukannya kini sedang merangka pelan untuk mengembangkan perniagaan TheLorry.com dengan menjalankan operasi di negara jiran iaitu Singapura, Thailand dan Indonesia.

Tuan Nadhir bersama 4 lagi usahawan lain bakal berkongsi pengalaman dan kisah inspirasi mereka di Vocket Talk 3 yang akan di adakan pada 10 Oktober 2015 di MaGic Cyberjaya.

Di Vocket Talk 3 juga anda berpeluang untuk bertemu dan berkenalan lebih dekat dengan pengasas TheLorry.com ini yang telah berjaya membangun dan mengembangkan syarikatnya dengan pantas meskipun start-up ini baru saja berusia setahun.

Sewajarnya beliau turut dijadikan contoh oleh para usahawan yang ingin maju dalam perniagaan.

Pendaftaran Vocket Talk 3 kini telah dibuka dan bilangan yang  mendaftar bertambah setiap hari. Daftar sekarang di link berikut sebelum tempahan penuh dan ditutup http://vckt.co/vockettalk3.

Baca juga: Pengasas CalaQisya Berkongsi Bagaimana Kehidupan Beliau Sebelum Memiliki 3 Cawangan Butik

LIKE dan FOLLOW Vocket di Facebook serta Instagram


Fotografi Bawa Remaja 17 Tahun Ini Travel Dan Ke Pusingan Akhir Pertandingan Antarabangsa

Jika dilihat kepada gambar-gambar yang beliau kongsikan di akaun Instagram miliknya, mungkin ramai yang tidak tahu pemuda ini masih bersekolah.

Hasil fotografi yang dihasilkan kelihatan professional dan mantap setaraf dengan mereka yang telah berusia jauh lebih dewasa daripada beliau.

Apa yang menjadikan saya lebih tertarik untuk berkongsi tentang remaja ini di Vocket kerana cita-cita besar serta matlamat hidup yang jelas yang beliau miliki pada usia yang masih muda.

Ketika saya bermula ramai yang menolak pilihan saya untuk fokus pada fotografi, namun itu tidak mematahkan semangat saya.

Saya teruskan dengan keputusan saya dan setelah 5 tahun alhamdulillah kini saya berada di satu tahap yang boleh dibanggakan dan akan terus ke hadapan mengejar cita-cita saya.

Baru berusia 17 tahun, mari saya kenalkan anda dengan Ramadhan Sukrikhan atau lebih dikenali dengan trademark  Ramadhan Sinclair  dikalangan pengikut di akaun Instagram beliau.

Bakal menduduki peperiksaan SPM tahun ini, remaja yang menetap di Bangi ini merupakan pelajar Sekolah Menengah Kebangsaan Jalan Reko, Kajang.

Minat fotografi muncul sejak beliau berusia 13 tahun kerana pengaruh daripada majalah dan rancangan National Geographic.

Lanjutan daripada itu, Ramadhan telah mengambil keputusan untuk mengembangkan lagi minatnya dalam bidang fotografi dengan menyertai kursus-kursus berkaitan.

Antara kursus yang telah beliau sertai adalah kursus Seni Melihat daripada Saiful Nang Academy, Potret Studio Lighting bersama Norman Yousuf, Asas fotografi dari Ahmad Syukri dan fotografi perkahwinan dari Adhadi.

Tak dapat jadi alim dapat jadi yang terbaik untuk masyarakat pun okey la. Insha Allah.

Ditanya apakah respon keluarga beliau berkenaan minat dan kecenderungan ini, menurut Ramadhan beliau mendapat sokongan penuh daripada keluarga terutama daripada ibu, Puan Rohaida Md Daud.

“Alhamdulillah keluarga saya terutama ibu sangat memahami minat dan bidang karier yang telah saya pilih ini. Ibu saya yang banyak memberi sokongan dan membantu saya untuk meneruskan karier di dalam bidang fotografi” – Ramadhan.

Bagi meneruskan minat ini, Ramadhan juga turut menyertai trip-trip travel fotografi ke luar negara. Trip terbaru yang telah beliau sertai adalah travel ke India selama 10 hari 9 malam bersama team Rarecation.

Saya travel bersama Rarecation kerana destinasi yang di pilih sangat unik (rare) dan sepanjang travel saya juga diberikan tunjuk ajar di dalam fotografi oleh jurufoto antarabangsa dari Rarecation.

Baca: Masih Belajar Tapi Nak Travel? Ini 5 Cara Jana Pendapatan Sampingan Sebagai Pelajar

Zaman muda time yang paling best untuk kau travel dan mencari pengalaman tau. 17 tahun usia aku bukan penghalang untuk aku ke luar negara bersama rakan-rakan baru tanpa family.

Kau cari apa yang kurang dalam diri kau untuk baiki demi masa depan kau, dan teruskan apa yang kau minat. Jangan sesekali putus asa okey. Angan-angan boleh menjadi kenyataan bila kau usaha tanpa putus asa.

Minat ini juga telah mendorong beliau untuk menyertai pertanding fotografi. Pertandingan pertama yang telah beliau sertai adalah Pertandingan Fotografi Wetland Putrajaya.

Dari situ beliau telah bertemu dengan Syibli Fakih dari Saiful Nang Academy, seterusnya  beliau diberi tunjuk ajar dan galakan untutk menyertai pertandingan Sony World Photography Awards.

Yang menariknya, gambar Ramadhan merupakan antara 10 peserta yang terpilih ke pusingan akhir bagi kategori jurufoto termuda dunia untuk anugerah Sony World Photography Awards.

Gambar tersebut merupakan hasil fotografi beliau sewaktu trip ke Guilin, China pada tahun lepas bersama team Rarecation.

“Sejurus pulang dari kembara saya di China bersama Rarecation, saya mendapat mendapat galakan dan panduan dari Rarecation untuk menyertai pertandingan Sony World Photography Awards kategori Jurufoto Muda” – Ramadhan.

Alhamdulillah gambar saya terpilih untuk menjadi antara 10 jurufoto muda terbaik dunia untuk anugerah Sony World Photography Awards. Daripada 200,000 penyertaan dari seluruh dunia, 8 peserta dari Malaysia layak ke pusingan akhir, termasuk saya.

Bagi kategori fotografer muda (youth award) pula, saya satu-satunya peserta dari Malaysia yang layak ke pusingan akhir.  Keputusan pertandingan akan diumumkan dalam bulan ini. Jika menang, saya akan ke London untuk ambil award ini. Doakan saya ye.

Dulu first aku belajar untuk menjadi seorang photografer memang banyak dugaan. Maki dan hina itu banyak membuatkan aku down hingga tak sanggup lagi belajar, tapi aku tak putus asa untuk capai impian aku.

Jangan putus asa walaupun kau down seketika, try yang paling terbaik dalam hidup kau untuk capai matlamat kau. Aku pun manusia banyak buat kesilapan tetapi aku cuba untuk ke depan.  Cuba walaupun kau gagal beribu kali, sebab one day kau akan jumpa apa yang kau mahu.

Menurut Ramadhan beliau amat meminati fotografi yang dihasilkan oleh Steve Mccury dan Yaman Ibrahim.

Dari segi ilmu dan pendedahan pula, sepanjang 5 tahun ini Syibli Fakih merupakan individu yang paling banyak memberi pendedahan tentang fotografi serta peluang untuk beliau mengambil gambar hingga ke China dan India.

Ditanya bagaimana Ramadhan bahagikan masa antara belajar dan minat fotografi beliau, menurut Ramadhan beliau akui kelemahan beliau yang tidak bagus dalam bidang akademik.

“Kerana itu saya sangat fokus di dalam bidang fotografi. Pada zaman ini, kejayaan tidak terletak pada bidang akademik sahaja, jika kita hebat di dalam bidang kemahiran seperti fotografi sebenarnya kita boleh mempunyai karier yang baik”.

Namun begitu menurut Ramadhan, beliau akan terus berusaha untuk memperbaiki keputusan akademik dan berharap memperolehi keputusan yang baik untuk SPM pada tahun ini.

Ditanya apakah perancangan beliau selepas selesainya peperiksaan SPM nanti? Jawab Ramadhan beliau ingin menjadi jurufoto antarabangsa dan matlamat beliau adalah untuk menjadi seorang jurofoto National Geographic dalam masa 2 tahun lagi.

Bila saya ada matlamat saya tahu apa yang perlu saya lakukan untuk mencapai matlamat tersebut. Jadi buat rakan-rakan, di manakah matlamat anda? Dan jangan pernah berhenti walaupun anda pernah terjatuh.

Yakin dengan keputusan yang anda buat dan pastikan anda mempunyai guru untuk membantu anda mencapai matlamat tersebut.

Sebelum mengakhiri perkongsian ini, saya sempat meminta Ramadhan  menitipkan pesanan berikut buat remaja dan rakan sebaya beliau.

“Buat rakan sebaya yang mungkin belum ada hala tuju dalam hidup, fokus pada yang anda mahu, pastikan kita mempunyai matlamat dalam hidup.

“Doakan semoga saya cemerlang dalam SPM, dalam pertandingan dan pameran fotografi yang ingin saya buat pada tahun 2016. Umur 17 tahun bukanlah menjadikan kita tidak boleh berjaya, tetapi kita perlu ada usaha serta ada keyakinan untuk mencapai matlamat hidup”.

Ada kala suka dan duka itu sudah pasti bagi kehidupan setiap insan, cuma cara untuk keluar dari kesedihan itu terletak pada diri sendiri. Ribuan terima kasih kepada yang banyak menyokong serta banyak membantu saya dari kosong hingga kini. Thank you” – Ramadhan.

Terima kasih Ramadhan sudi berkongsi kisah di Vocket. Saya dan seluruh warga Vocket mendoakan Ramadhan berjaya mencapai cita-cita dan menjadi insan yang cemerlang dalam hidup.

Juga, semoga menang dan dapat harumkan nama Malaysia di Sony World Photography Awards. Gambatte!

Anda boleh ikuti dan lihat lebih banyak hasil kerja Ramadhan di Instagram Ramadhan Sinclair.

Baca lagi: 10 Cara Bina Kredibiliti Sebelum Pelajar Jana Wang Dengan Fotografi


Telah Mengembara Ke 70 Negara, Anak Yatim Ini Berkongsi Kisah Sukar Waktu Kecilnya

Nota Editor: Kisah penuh inspirasi ini adalah perkongsian daripada Razali Makhtar atau lebih di kenali dengan nama Facebook Kenyalang Celup, khas untuk siaran di Vocket.

Vocket mengucapkan terima kasih kepada Razali yang telah sudi berkongsi kisah lalu beliau yang sangat jarang diceritakan kepada umum kecuali teman-teman rapat sahaja.

Semoga ia dapat menjadi inspirasi kepada anak-anak muda agar tidak mudah berputus asa dengan kehidupan mencabar yang sedang dilalui. Ikuti perkongsian dari hati beliau di bawah.

Termenung seketika sewaktu aku tiba di sebuah perkampungan kecil di Bled, Slovenia.

Aku bukanlah dilahirkan daripada sebuah keluarga orang senang dan kebanyakan. Sedari kecil lagi aku dibesarkan oleh seorang ibu tunggal yang begitu cekal dan tabah dalam membesarkan kami 2 beradik, aku dan kakakku.

Aku masih lagi teringat, di usia sekolah rendahku di kampung waktu itu aku belajar dengan hanya bercahayakan lampu pelita minyak tanah. Tak semua rumah ada lampu elektrik ketika itu.

Mungkin ni lah sebabnya aku terpaksa pakai kacamata sebaik sahaja memasuki alam sekolah menengah.

Seusai pengajian di sekolah menengah, Alhamdulillah aku dapat melanjutkan pelajaran ke matrikulasi dan seterusnya ke sebuah universiti tempatan. Aku berfikir sejenak, ibuku begitu cekal dan bekerja kuat mencari wang ringgit untuk menyekolahkan ku ke menara gading.

Kasihan ibu. Selesai sahaja solat subuh harus ke pekan. Ibuku dulu adalah seorang tukang masak di sebuah restoran. Lewat petang menghampiri waktu maghrib baru ibu pulang ke rumah. Begitulah rutin ibu 6 hari seminggu.

Ahhhh aku tak boleh nak minta duit dari ibu selalu, walaupun aku tau ibu bekerja semata-mata untuk aku. Jadi aku mengambil keputusan untuk bekerja.

Biar aku rasa sendiri macam mana peritnya untuk mendapat upah RM10 sehari. Jadi, setiap kali cuti semester pengajianku di universiti, aku akan pulang ke kampung untuk bekerja.

Kerja aku adalah seorang budak pengepam minyak di sebuah stesen petrol di sebuah pekan yang tak jauh dari kampung aku. Inilah rutin aku pada setiap kali cuti semester sepanjang 4 tahun di menara gading.

Biasalah, kerja sebagai budak pengepam minyak ni banyak jugak kena bersabar. Dikatakan sebagai “budak bodoh”, “budak yang tak ada pelajaran” tu sudah menjadi rutin sepanjang aku bekerja di stesen minyak tersebut.

Tapi aku cuba bertabah sebagaimana ibu ku tabah mencari rezeki siang dan malam untuk membesarkanku. Alhamdulillah, aku bersyukur kerana aku telah mewarisi sifat cekal daripada ibuku sehingga sekarang.

Baca: Bagaimana Remaja Berusia 19 Tahun Travel Sebulan Dari Hong Kong Ke Pulau Pinang Melalui Jalan Darat

Ni gambar abam first time pergi Korea dulu, it was in 2006. Masa tu belum ada tabiat bermonopod & berselpie bagai, abam pun tak pandai nak senyum sangat masa tu, masammmm je. Hehehe.

Semasa aku di Universiti, aku berkenalan dengan seorang pelajar yang baru sahaja berpindah dari sebuah universiti di Borneo ke universiti di ibu negara. Namanya masih aku ingat, Harimi.

“Weh Harimi, macam mana rasa naik kapal terbang weh? Best tak?” – Itulah soalan pertama yang aku ajukan kepada Harimi.

“Weh, jomlah teman aku balik kampung kita naik kapal terbang, aku teringin sangat nak merasa weiii”. Ujar aku kepada Harimi lagi.

Lantas waktu tu, aku dan Harimi terus menyusul ke sebuah pondok telefon awam untuk menghubungi kaunter jualan tiket Air Asia untuk membuat tempahan tiket ke Kuala Terengganu.

Maklumlah waktu tu belum ada lagi teknologi tempahan tiket secara online seperti yang ada sekarang. Waktu tu Air Asia pun baru je mula beroperasi dan hanya memiliki 2 buah pesawat sahaja.

Masa tu jugak Air Asia menggunakan KLIA sebagai hubnya bersama-sama dengan MAS. Tambang pun waktu tu agak mahal tak seperti sekarang, macam-macam promo ada. Takpelah mahal pun, duit biasiswa JPA kan ada, hehehe.

Beberapa minggu kemudian, maka cuti semester pun bermulalah. Rasa gembira memang tak terkata. Di hari yang penuh sejarah tu, awal-awal pagi lagi aku dah bangun.

Seorang kawan yang lain, Akmal meghantar aku dan Harimi ke KLIA. Teruja betul aku bila sampai airport KLIA tu. Besar, cantik dan gah menjadi salah satu simbol mercu tanda buat Malaysia.

Dan sehinggalah sekarang, aku tak menyangka yang KLIA ni telah menjadi salah satu binaan yang kerap aku kunjungi. Cuma bezanya, dulu dok tolak troli angkut bagasi tapi sekarang tak lagi, semuanya dipikul dibahu dengan pengembaraan style “backpacking”.

Apakah nostalgia yang aku masih simpan sehingga ke hari ini daripada pengalaman penerbangan pertama aku?

“Bagage tag” atau tag bagasi yang dilekatkan pada bagasi aku waktu itu aku masih simpan dan aku lekatkan di bahagian kepala katil aku di rumah di kampung.

Tatkala setiap kali melihat tag bagasi itu, hati ku seraya memujuk aku untuk terus terbang dan terbang seperti mana sang burung Kenyalang yang begitu hebat menebarkan sayapnya tinggi di awan. Alhamdulillah atas nikmat ini.

Seusia muda remaja aku dulu, aku tak pernah pun mengenali istilah ‘backpacking’ mahupun ‘backpacker’. Kalau dulu, aku hanya mampu untuk pergi bercuti ke luar negara setelah hampir 2 tahun bekerja dan wang simpanan yang aku agihkan untuk mengembara mencukupi.

Berbeza dengan zaman sekarang, ramai di antara kita yang masih lagi di peringkat pengajian di universiti pun dah boleh bercuti ke luar negara. Mungkin perubahan arus pemodenan yang begitu pesat sekali.

Kalau dulu, aku juga tidak pernah mengenali mana-mana ‘Group Backpacking’ di laman sosial, semua info harus aku gali sendiri dari A hinggalah ke Z, tapi sekarang begitu banyak sekali info boleh diceduk daripada group-group yang sebegitu. Orang kata ‘short cut’.

Aku mesti keluar daripada ‘comfort zone’. Aku tak akan maju jika aku terus di sini. Aku tahu di bumi asing di luar sana banyak yang menjanjikan kebaikan daripada keburukan.

Setiap kali berada di bumi asing, kenangan lama pasti akan meracau-racau di benakku. Aku hanyalah seorang budak kampung, yang di usia kecilnya bermandikan kubang kerbau, namun aku punyai hajat dan impian yang besar.

Bersama Mohamed & Aziz semasa dlm perjalanan dr Wadi Halfa ke Khartoum, Sudan

Bersama satu keluarga Georgian di Bakuriani, Georgia

Bersama satu keluarga Belanda di Amsterdam, Netherlands

Bersama rakan-rakan backpacker semasa tour di Luxor, Egypt

Memang benar aku suka terbang. Aku juga mahukan ibuku turut merasa seronoknya terbang tinggi di awan biru.

Alhamdulillah, pada tahun 2008 aku bersyukur kerana dapat menunaikan hajat ibuku untuk mengerjakan haji di Tanah Suci Makkah.

Tapi sebelum ibuku selesa menaiki penerbangan panjang ke Jeddah, aku telah melatih ibu dengan menerbangkan ibuku dari Terengganu ke Kuala Lumpur beberapa kali pada tahun-tahun sebelumnya.

Niat aku cuma satu, biar ibu selesa dalam perjalanannya ke Tanah Suci Makkah. Biar ibuku pandai bawa diri tatkala berada di dalam pesawat yang terbang hampir 8 jam membelah awan.

Setelah aku berpindah ke Borneo, aku turut membawa ibuku terbang ke sini beberapa kali. Ibuku terasa senang kerana tatkala setiap kali Ramadhan tiba, pasti ibu akan bersamaku.

Saban tahun, kami melayari bahtera Ramadhan bersama-sama. Di akhir Ramadhan juga, kami turut pulang beraya ke kampung bersama-sama.

Inilah penerbangan terakhir aku dan ibu. Kini semuanya tinggal kenangan.

Maaf tiada gambar bersama ibu yang dapat kusertakan di sini. Semua gambar ibu ku simpan rapi di kampung kerana aku tidak mahu terus-terusan berduka. Wajah ibu kekal tersemat kukuh di dalam hati dan jiwaku.

Sehinggalah pada tahun 2011, aku tak menyangka penerbangan Firefly FY2106 yang menerbangkan aku dan ibu dari Subang ke Terengganu untuk pulang beraya adalah penerbangan terakhir buat kami bersama.

Ibuku telah pergi menghadap Sang Penciptanya pada hari raya ke 5. Aku pasrah atas ketentuan Ilahi. Kini tiada lagi ‘penumpang’ yang paling akrab yang duduk bersebelahan denganku.

Semuanya telah menjadi kenangan. Sesekali, tatkala aku menaiki pesawat dan apabila tempat duduk bersebelahanku kosong, aku tahu mungkin itu ruang buat ibu menemaniku dalam setiap pengembaraanku. Al-Fatihah buat Allahyarhamah ibuku.

Alhamdulillah, di usia ini aku bersyukur kerana aku telah diberi kesempatan dan rezeki untuk melihat alam ciptaan Tuhan Yang Maha Esa ini. Sekarang, aku tidak lagi merasa hairan kenapa adanya siang tanpa malam dan ada pula malam tanpa siang.

Pengembaraan lah yang memberi aku jawapan kepada segenap isi alam yang penuh misteri ini.

Sehingga kini aku bersyukur kerana telah berjaya menjejakkan kaki ke 70 buah negara atas kudrat dan keringatku sendiri.

Sewaktu misiku menakluk Artik. Dari Malaysia aku ke sini seorang diri. Setibanya di sini pandai-pandai lah aku bawa diri dan berkenalan dengan rakan backpacker lain.

Merasai sejuknya salji di Bakuriani, Georgia.

Jepun, aku telah tiba di negara mu. Dan telah kembali ke sini beberapa kali lagi.

Misi menjejak piramid di Mesir. Aku juga telah berjaya menjejak piramid di Sudan.

Tembok besar China. Kini aku telah berjaya menjejakkan kaki di sini. Sewaktu kecilku hanya mampu mendengar tembok yang gah dan panjang ini.

Menara Condong Pisa, satu lagi keajaiban dunia yang berjaya kulihat di depan mata. Terasa seperti bermimpi pula.

Pesan aku, jangan sesekali meletakkan sejarah silam hidup kita sebagai pengatur masa hadapan kita. Pasti ada jalan untuk kita terus menggapai cita-cita dan impian kita.

Walau sejauh mana sekali pun kita mengembara, bumi ini tetap bulat. Di Amerika, di Perancis, di Australia mahupun di Jepun, bumi tetap kita pijak, langit tetap kita junjung.

Wahai anak muda, kalau kau ingin lebih mengenali siapa diri kalian, pergilah mengembara. Pasti kau akan temui jawapannya, sebuah jawapan yang jujur dari sudut mata hati kita sendiri.

Baca lagi: Kenangan Masa Kecil Bawa Lelaki Ini ‘Travel By Land’ 6 Bulan Dari Malaysia Ke Eropah

LIKE dan FOLLOW Vocket di Facebook serta Instagram


Onak Dan Duri Demi Menggenggam PhD. Tanpa Linangan Air Mata Bukan PhD Namanya

Ingin saya berkongsi kisah sewaktu berjuang mendapatkan PhD in Medicine, Specialized in Nutrition And Genetics. Moga boleh membantu sahabat yang lain yang sedang berjuang.

Ya. Saya serius apabila berbicara isu pendidikan dan penyelidikan. Bukan seperti yang kamu jumpa semasa pendakian.

Usai mengemas barangan lama, terjumpa helaian kertas penting berkenaan PhD, examiner’s report. Ya, di Australia tiada viva, tesis kami dihantar ke luar untuk di-evaluasi.

Perjuangan PhD saya bermula dengan sukar. Mengimbau kenangan tahun 2008, itu pertama kali saya ke luar negara, seorang diri, tanpa rakan. Adelaide, bukan satu tempat yang dikenali ramai ketika itu.

Hasilnya, seminggu selepas tiba, saya homesick teruk. Hasilnya saya membeli tiket kapal terbang, kembali ke Malaysia untuk berjumpa ibu dan ayah. Seminggu di Malaysia, dengan hati berat, saya kembali ke Adelaide untuk menyambung perjuangan.

Permulaan yang sedikit goyah apabila supervisor ada 5 orang dan semuanya lelaki. Semuanya ada kepala sendiri, semuanya perlu dipatuhi.

Teringat ketika pembinaan proposal, supervisor melempar kertas cadangan penyelidikan dan berkata penulisan English saya seperti sampah. ‘This is rubbish’ katanya.

Herdikan beliau menjadikan saya beremosi namun apakan daya, saya mengutip kembali kertas cadangan penyelidikan saya dan berjumpa teman PhD lain dari Australia untuk membantu penulisan English saya.

Baca: Calon Sarjana Dan PhD, Anda Perlu Faham Ini Sebelum Mengorak Langkah Seterusnya

Lama kelamaan saya menjadi tebal muka dan penulisan bertambah baik. Saya juga menjadi suka ke makmal dan adakalanya menghabiskan masa di makmal bermula jam 7 pagi sehingga 10 malam. Setiap hari termasuk Sabtu dan Ahad.

Kerja makmal saya yang melibatkan ‘human trial‘ juga berjalan lancar. Alhamdulillah.

Permulaan yang goyah tampak ada sinar tetapi di penghujung jalan, seorang postdoc telah menuduh saya memplagiat hasil beliau. Tuduhan yang membuatkan dunia saya hampir terbalik. Sedih bukan kepalang. Kesemua penyelia berpihak pada saya kecuali penyelia utama. Masa depan yang cerah tampak pudar.

Hasil perbincangan beberapa kali, berjaya menyelesaikan masalah ini. Tapi, rasanya ketika ini, kebergantungan pada Allah sememangnya tinggi. Dalam doa saya, setiap solat, setiap sebelum tidur, mohon ditunjukkan kebenaran.

Bukan juga mudah memuaskan hati penyelia utama, beliau mendesak untuk penulisan yang sempurna. Sesuatu yang sukar untuk dicapai. Aduhai. Aku bukan penulis yang baik.

Akhirnya setelah 3 tahun 10 bulan, saya berjaya menamatkan ceritera PhD saya dengan keputusan yang cemerlang. 5 jurnal artikel dan pelbagai persidangan antrabangsa. Alhamdulillah.

Kesimpulannya. Teruskan perjuangan sahabat. PhD ini bukan hanya kerja seorang. Sokongan keluarga, sahabat dan penyelia merupakan asas utama dalam kecemerlangan PhD. Juga, kebergantungan kita pada Tuhan.

PhD tanpa linangan air mata itu bukan PhD sebenar. Ada pelbagai pancaroba dan ujian untuk setiap kita yang berjuang.

Tikus mati, penyelia bertukar, penyelia garang, masalah stress, rekrutmen subjek, masalah masa, masalah kewangan, dan sebagainya. Tabahkan hati, ingat kenapa kita bermula. Moga dimudahkan.

Baca lagi: 11 Petua Menyiapkan Penulisan Tesis PhD Dalam Masa 3 Bulan


Berbasikal Dari London Ke Malaysia, Mereka Dibantu Lelaki Tua Kaya Yang Sangat Zuhud

Nota Editor: Masih ingatkah anda dengan kisah 3 pemuda yang telah berbasikal dari London Ke Malaysia, kemudiannya mereka ditemukan dengan anjing yang dinamakan Ohrid? Tak mengapa jika anda tidak tahu atau sudah lupa. Kami akan berikan link kisah tersebut di akhir artikel ini.

Kali ini kami ingin kongsikan satu lagi kisah menarik yang telah di lalui oleh Adeeb, Azrulhan dan Amirul sewaktu mereka tiba di Macedonia.

Pengalaman di Macedonia ni memang suatu pengalaman yang tak akan dapat aku lupa sampai bila-bila, setiap negara yang aku masuk memang aku teruja gila untuk tahu apa yang menanti aku disana.

Perasaan ingin meneroka, ingin merasa, ingin melihat sentiasa meluap-luap setiap pagi aku bangun, walhal di rumah nak bangun pagi pun payah sekali!

Dijemput oleh pakcik Cani Tafiloski dan isterinya, Kak Bertha, orang Indonesia ke rumah mereka semalam untuk lunch masakan Indonesia, dapat merasa ayam penyet setelah hampir 5 bulan tak merasa memang sangat-sangat bersyukur.

Kami ke rumah mereka sejauh 35km dari bandar Ohrid, kampung Labunishta dimana hampir 99% adalah orang Islam. Sedihnya, tiada nama jalan untuk kediaman mereka di dalam map.

Kata mereka, penduduk Islam disana seperti dipulaukan, tidak diambil peduli oleh kerajaan disini, kadang-kadang air takda waktu summer, elektrik tiada.

Tapi di Labunishta, bila kami sebut sahaja kami tetamu Cani Tafiloski, semua orang kenal, semua orang tahu. Bila kami tanya kenapa, dan cucu dia beritahu yang atuk dia dan moyang dia banyak membantu orang Islam disini, membina rumah, punya ladang apple di mana apple itu hanya untuk disedekahkan sahaja, dia dan menantunya memasang sistem networking di Labunishta, untuk tv dan internet.

Pakcik Cani Tafiloski ini juga banyak membina masjid, di Bosnia dia membina 2 masjid, di Croatia satu masjid, di Albania satu masjid, dan di Macedonia ada 3 masjid! Beliau juga mempunyai perniagaan permata dan beberapa kedai lain yang diuruskan ahli keluarga yang lain.

Kemurahan hati pakcik ini juga terhadap gelandangan, ada yang diberi rumah sewa tanpa berbayar, sampaikan ramai yang mengenali beliau disini. Kami makan di restoran bersama keluarga beliau juga dibayar lebih separuh oleh owner restaurant itu sendiri, beliau cuma bayar suku sahaja. Masya Allah.

Tapi bila kami datang ke rumah beliau, kami terkejut, dia hanya tinggal dirumah yang tak jauh beza dengan rumah-rumah biasa yang lain walhal dia tersangatlah berharta.

Begitu zuhudnya pakcik ni, benar-benar menyentuh hati aku. Suatu pengajaran yang sangat bererti buat aku disini, tak sangka ini yang aku terima, di negara yang aku tak pernah tahu kewujudannya disini.

Berikut pula pesanan dari Adeeb mewakili rakan-rakannya, khas buat mereka yang ingin menjejaki langkah mereka untuk mengembara.

Surat Terbuka Buat Adik-Adik Yang Ingin Mengembara

Seorang ibu dari Malaysia whatsapp aku menceritakan kisah anaknya yang menjadikan aku sebagai idola dan suka anaknya beralih dari bermain motor kepada berbasikal. Namun anaknya terus-terusan berbasikal hingga pelajaran terabai dan meminta nasihat bagaimana caranya untuk membantu beliau dalam menangani masalah itu.

Disini aku ingin buat nasihat terbuka kepada yang minat berbasikal dan masih bersekolah, kolej mahupun universiti.

Walaupun minat aku begitu mendalam dalam berbasikal dan mengembara sejak kecil lagi, namun sebagai seorang anak, aku ingin juga membalas sedikit jasa kedua ibu bapa aku, dengan membuat mereka bangga dengan pencapaian aku, lebih-lebih lagi apabila aku anak harapan mereka.

Aku berusaha semampu aku dari sekolah biasa ke sekolah Teknik, sambung pula ke Kemahiran dan German Malaysian Institut dalam jurusan Network Security.

Kalau kau ada peluang jumpa dengan diri kau yang dulu, adakah dia bangga dengan kau yang sekarang? Tanya diri sendiri, kau yang dulu dengan kau yang sekarang, apa perubahan yang kau dah lakukan?

Ilmu yang aku peroleh dalam mempelajari tentang network dan business, aku gunakan dalam social networking, dimana aku berniaga dan mengembangkan network aku keseluruh pelusuk dunia. Aku berniaga pakaian dan hampir bermacam negara aku hantar pakaian yang aku buat, ini menunjukkan betapa pentingnya ilmu sebelum aku mengembara dijalanan.

Memang tidak ada universiti dinding batu yang mengajarkan kamu tentang kehidupan sebenar, namun kau memerlukannya untuk keseimbangan dalam hidup.

Terima kasih buat keluarga yang terus menerus menyokong dalam segala apa yang aku lakukan. — at Istanbul.

Setelah berjaya memperoleh ijazah barulah aku keluar mengembara, mempelajari tentang ilmu dunia pula, yang tiada diajar di mana-mana sekolah.

Namun sebelum kau berada dijalanan ini, perlulah kau tahu serba sedikit tentang ilmu disekolah dan sekurang-kurangnya perlu ada diploma, supaya jika kau dah mengembara tetapi masih tak tahu nak buat apa apabila balik kelak kau masih mempunyai Diploma untuk sambung kehidupan seperti biasa.

Tak semua yang mengembara ini, mindanya luas terbuka, tak semua yang mengembara ini matanya luas terbuka, setiap yang mengembara ini akan punya penglihatan yang berbeza-beza.

Ada juga yang berilmu dan belajar hingga luar negara tetapi bila mengembara sedikit pun tak nampak macam orang berilmu, ada juga yang bersekolah takat lepasan kolej tetapi lebih matang dari yang bersekolah luar negara. Maka itu semua bergantung pada cara bagaimana kau melihat sesuatu perkara itu.

Sebelum kami masuk ke border Montenegro, kami tinggal di sebuah tempat persinggahan untuk travelers (warmshower), kepunyaan seorang tua berumur 77 tahun.

Kami sampai sana malam hari, beliau beri kami tidur di tapak perkemahan beliau secara percuma pada mulanya, tapi masa tu hujan dan hari sudah gelap, lalu beliau beri kami tidur di pejabat beliau sahaja.

Sedihnya rumah beliau hanya menggunakan tenaga solar dan generator, oleh kerana musim winter disini maka tidak banyak cahaya matahari dapat diserap dan jika menggunakan generator memerlukan duit. Maka malam hari hanya berbekalkan cahaya lilin sahaja.

Keesokan hari ketika sarapan beliau beri kami strawberry jam beliau yang tinggal sedikit untuk kami sapu pada roti kami. Kami berbual dan beliau beri kami satu quote dari Cat Stevens @ Yusuf Islam, penyanyi rock yang memeluk Islam;

“If you want to help fellow man, start with what you have in your hand”.

Dan beliau beri kami apa yang beliau ada ketika itu, dan kami ada knowledge tentang networking lalu kami bantu beliau untuk create some fund untuk dia membaik pulih tempat itu. Ahamdulillah dalam masa sehari kami berjaya raising fund for USD200. Thanks for everything Sir Marko Bradvica!

Balas jasa kedua orang tua kau dengan cara berjaya dalam pelajaran, walaupun itu masih hanya 1% dari apa yang telah mereka taburkan pada engkau. Restu mereka yang akan buat engkau berjaya dalam apa jua yang kau lakukan. Sekian.

BACA: Berbasikal Dari London Ke Malaysia, 3 Pemuda Ini Bertemu Anjing Yang Mengajar Erti Sahabat Sejati

Untuk pengetahuan, Sick Siders Malaysia sangat mengalu-alukan mana-mana pihak yang ingin terlibat dalam penajaan untuk pengembaraan merek ini, sama ada dari organisasi korporat, NGO mahupun orang perseorangan.

Untuk pertanyaan, anda boleh hubungi Muhammad Adeeb’s di akaun Facebook beliau.

Anda boleh ikuti perkembangan terkini pengembaraan 3 pemuda ini di Facebook Page Journey to Homeland by Sick Siders Malaysia atau di website ssmy.co.uk.

LIKE dan FOLLOW Vocket di Facebook serta Instagram


Bagaimana Lelaki Ini ‘Hitchhike’ 9 Bulan Di Eropah Dan Lebih 2 Tahun Mengembara Tanpa Mempunyai Apa Apa

Pada tahun 2013, lelaki ini mengambil keputusan nekad untuk keluar dari Malaysia bagi menimba pengalaman baru.

Perancangan asal beliau adalah dengan cara melanjutkan pelajaran namun oleh kerana tiada tajaan, beliau akhirnya mengambil keputusan untuk keluar mengembara dengan apa yang ada di tangan pada ketika itu.

Semua traveler ada checklist. Bagi saya checklist saya bukan untuk melawat sebanyak negara yang boleh, tapi untuk experience pengalaman seumur hidup.

Bermula dari Malaysia, saya merentas hingga ke Sepanyol menggunakan jalan darat.

Road trip, hitch-hike, camping, exhibition, jatuh cinta, bekerja di perantauan, music festival, organise community project, summer picnic, BBQ etc, itu yang saya cuba lakukan.

Yang lebih menarik, meskipun mengembara dengan bajet yang sangat ciput, beliau telah berjaya mengembara ke  19 negara selama lebih 2 tahun.

Daripada 19 negara yang telah beliau lawati, ada yang beliau kunjungi lebih dari sekali. Di Eropah sahaja, beliau mengembara selama 9 bulan dengan cara hitch-hike.

Hitch hiking is just another method of traveling yang saya nak cuba belajar. And Europe memang best untuk hitch-hike during summer. Sangat meriah sebab hitch-hiker ramai. It’s another world yang ramai tak tahu.

Mari berkenalan dengan Syahrulfikri Razin Salleh atau lebih dikenali sebagai Ajin di kalangan rakan-rakan beliau. Menurut Ajin, banyak yang beliau ingin kongsikan dengan pembaca Vocket.

Tapi tak mengapa, kita ikuti temubual di bawah sambil membaca perkongsian dari Ajin.

S: Boleh kongsikan latar belakang Ajin – nama penuh, pendidikan, berasal dari mana.

J: Nama penuh saya Muhamad Syahrulfikri Razin bin Mohd Salleh, lulusan Bachelor Degree in Graphic Design (Major in Advertising), UiTM Shah Alam. Saya graduate pada tahun 1999 dan berasal dari Kuala Lumpur.

S: Apakah yang mendorong Ajin untuk mengembara keluar dari Malaysia?

J: Hmm… banyak perkara yang mendorong dan semua faktor akhirnya leading to travel. Antaranya adalah 3 faktor berikut:

1. Saya bekerja sebagai pensyarah di LimKokWing Cyberjaya, mengajar typography and graphic design.  Saya nak lanjutkan pelajaran tapi tak berjaya dapatkan biasiswa.

Di belakang adalah sebahagian dari artwork yang saya hasilkan – Februari 2013.

So, saya tanya diri sendiri, apa tujuan untuk belajar? Untuk certificate atau untuk ilmu? Kalau ilmu bukankah lebih elok belajar secara terus dari artist dan daripada segala jenis manusia serata dunia berbanding dengan hanya kita belajar daripada internet dan buku?

Saya travel tak banyak negara pun. Saya travel bukan untuk tujuan collect stamp negara. Saya nak kejar impian dan pengalaman saja.

2. Hidup saya telah menjadi terlalu rutin dan hanya tersekat dalam sistem yang tidak membina. Saya kerja untuk membayar bil. Bila hujung bulan gaji habis dan pening kepala.

3. I wasn’t growing as a person back then. Statik. Tepu.

S: Dengarnya Ajin bermula dari kosong. Tak ada duit pun masa nak travel hinggalah tiba-tiba menang dalam satu pertandingan Levis. Apa perasaan Ajin masa menang tu?

Levis submission idea untuk travel art project saya. Saya gambled  je menang tak menang time tu memang saya dah nekad nak keluar Malaysia. Sekali menang pulak.

Info selanjutnya tentang travel art project ni boleh dibaca di Levis Go Forth

J: Ya, saya nekad masa tu memang nak buat travel art project saya. I believe in traveling with a purpose. Kalau tak menang pun saya akan cuba cari jalan lain untuk cari duit untuk start traveling.

Bila diumumkan saya pemenang, perasaan tu macam mimpi menjadi kenyataan. Dan masa tu juga saya rasa memang dah tahu destiny saya. Duit hadiah RM10,000, separuh saya guna untuk pameran arts saya, dan separuh lagi guna untuk start travel.

Saya ni jenis nak belajar dan buat benda yang saya tak pernah buat selama ni. Belum pernah hitch-hike, then saya cuba belajar sampai berani solo dan berani tidur dalam belukar.

Tak pernah camping, cuba camping, masak sendiri buat api tengah-tengah hutan. Sebelum ni pun saya tak pernah travel long term. This is considered as my one and only. Sebelum ni more like 2 weeks holiday in Thai, Indo or Singapore.

S: Sehingga kini dah berapa negara yang Ajin dah travel?

J: Saya tak pernah kira actually. Selalu bila orang tanya baru saya nak cuba kira. Thailand, Cambodia, Vietnam, China. Kyrgysztan, Uzbekistan, Turkey, France, Germany, Czech, Romania, Hungary, Austria, Slovenia, Italy, Belgium, Holland, Spain, Korea Selatan. Jadi total 19.

Tak banyak negara tapi saya mostly travel ikut jalan darat by overland dari KL ke Spain. So far baru 4 kali naik flight.

“Kau Melayu ke?”
Aku gelak dan balas: “Yeah, you’ve been to Malaysia?”
“Aku dulu pandai cakap Melayu, sudah 11 tahun tak cakap.” Ujar pemandu kurus dari Peranchis, rambut diikat ke belakang yang berusia linkungan 40-an ni. Dia tumpangkan aku dari Orange ke Beziers, berhampiran pesisir pantai Peranchis.

Katanya dia pernah bekerja di guesthouse di Batu Ferringhi, Pulau Pinang. Sekarang ni tengah kerja untuk 4 ke 6 bulan untuk kumpul duit. Lepas ni dia akan ke Nepal pada bulan November. Semua ni dia ceritakan dalam Bahasa Melayu sekali dengan lenggok dan loghat dia.

Aku bagi dia poster aku dan dengan kuat dia baca – “Will you travel the world with me?” . Lepas tu dia jawab “I will.” Mana tahu mungkin satu hari nanti dia datang ke Malaysia lagi. Jadi aku bagi email aku kat dia dan cakap pintu rumah aku sentiasa terbuka untuk dia – Ogos 2014.

S: Apa pengalaman paling manis yang Ajin pernah lalui sepanjang hampir 3 tahun travel ni?

J: Semuanya manis. Experience traveling ini pun sebenarnya pertama kali saya travel untuk satu tempoh yang panjang. Sebelum ni just holiday 5 hari, tak pun paling lama 2 minggu.

Itu bagi saya bukan traveling, itu holiday (bercuti). Pengalaman paling manis bagi saya mungkin dapat jumpa semula kawan-kawan saya yang saya pernah host mereka di Kuala Lumpur through couchsurfing.

Saya start couchsurfing tahun 2006. Masa tu KL mungkin ada dalam 10 ke 15 ahli. Saya suka host traveler dan kebanyakkan mereka semua dari Europe. So basically saya jalan-jalan jumpa kawan-kawan lama di setiap negara.

Kawan hitch-hiker jumpa tepi jalan. Ajak dia camping sekali. Kena survey area dulu sebelum pacak tent. Kalau ada orang kampung, mintak izin atau tanya mana boleh pasang khemah. Lepas tu pastikan tempat tu bersih semula. Kalau buat api, pakai dahan kering, jangan potong pokok hidup.

Hitch hiking di Europe dengan hanya berbekalkan khemah dan ibu jari. Ini antara the best moment dalam trip saya. Gamble. Takde duit just jalan tanpa map. Rasa free, takda rasa takut dalam diri time tu. Takde pikir apa dah, just jalan.

Kalau tak dapat ride, just tidur kat belukar tepi highway ke, belakang petrol station ke, playground ke, tepi pantai ke. Macam-macam tempat saya camping. Binatang buas takde kat Europe. Banyak arnab dengan musang je. Big city saya guna couchsurfing tak pun cari kawan-kawan travelers lain.

Ramai bertanya saya total bajet saya keliling dunia berapa. Tapi honestly saya takde bajet. Kerja sikit, jalan sikit. Lama-lama makin jauh itu saja. Europe saya duduk total 9 bulan. Europe summer best hitch hike. Sleeping bag dan tent murah.

Air bersih senang dapat di Europe. Stop kat toilet refill. Pastikan ada 2 botol air bersih selalu (just in case). Makanan simple. Saya ada garam dan spices dalam bagpack. Then beli stok sayur kering dan tahan lama – carrot, timun, potato, garlic dsb.

Roti sebuku boleh tahan 4 hari. Kalau nak makan best rebus telur siap-siap. Dan saya suka makan snickers bar masa on the road. Sana promo 1 Euro boleh dapat 6 batang snickers. Murah, sedap dan good for energy dan protein. Kalau ada trail mix macam kacang, kismis pun bagus. Dry food, light. Berak pun senang. Haha.

Anggaran sebulan bajet 50-70 Euro saja. Tak banyak.

Jumpa artist di setiap negara, berkenalan dengan mereka, memahami dan mengetahui hidup peribadi mereka. Bekerja di merata tempat. Making new friends everywhere. Jatuh cinta. Putus cinta. Semuanya kenangan manis lah kan.

Satu lagi kenangan manis – semasa berada di Cologne, Germany saya di interview radio station sana untuk berkongsi pengalaman traveling dari KL – Ogos 2014.

Semasa berada 3 bulan di Bucharest, Romania. Saya bekerja di hostel sepenuh masa 5 hari seminggu, dapat gaji RM90 seminggu. Cuci tandas, jaga registration, kemas katil, entertain guest, semualah buat.

Dan pada waktu sama saya bergiat aktif dengan group creative di sana. Dan berkenalan rapat dengan ramai local seperti kawan baik. Nangis, ketawa bersama. Bucharest antara tempat yang memberi pengalaman indah bagi saya. So minggu terakhir di Bucharest, saya dijemput untuk membuat exhibition di galeri sana.

Jadi saya mengambil peluang ini untuk mengucap terima kasih atas pengalaman di situ. Saya shared Malaysian culture, pengalaman traveling dan juga artwork semasa journey.

Saya masak ayam masak lemak cili api untuk 20 orang lebih. Music playlist lagu-lagu Malaysia dari pelbagai genre dan zaman mengenai dreams, cinta, perpisahan, hope, traveling and life.

Exhibition: Before I Go, June, 2014
Kabinet Gallery, Bucharest.

S: Ada pengalaman menakutkan atau mengerikan yang pernah Ajin lalui?

J: Hmm… saya tak pernah kena ‘tindih’ (hantu) sebelum ni dalam hidup saya, tapi pertama kali saya kena masa di Osh, Kyrgyzstan. Osh ni dikenali sebagai Spiritual Mecca. Banyak gunung ganang dan gua. Ramai org masih percaya superstitious. Puja spirit gua.

Siang hari tu saya berjalan explore gua-gua dan saya tak terpikir apa-apa pun pasal benda-benda ini. Tapi malam tu saya kena tindih. Takdela menakutkan atau mengerikan sangat. Tapi selain dari kes ni, saya memang tak ada melalui apa-apa pengalaman buruk.

First time I came here, I was a bit cautious with the guys especially. They seems cold, rough & arrogant but then I learnt its in their nature, cos historically they are nomadic and over proctective of their space/land/property.

But they are harmless, just need to start conversation with them and you know they warm inside. Small town or they say big village. Former Soviet Union with Muslim influence. Kyrgyz, Uzbek & Russian – 3 languages. Gals are pretty gorgeous.

S: Ada pengalaman menyentuh hati atau jumpa insan yang buat Ajin rasa tersentuh hati masa travel?

J: Bab ni saya boleh tulis satu buku pasal baiknya manusia di merata tempat. Saya boleh katakan saya agak bertuah. Jumpa pelbagai jenis manusia dan semuanya sudi menolong. Kalau kawan yang saya jumpa semula tolong saya memang banyak sangat. Tapi yang total stranger sanggup nak tolong saya. Kasi duit. Belikan tiket train. Belikan makanan itu banyak kali berlaku pada saya. Tanpa minta balasan.

Salah satu cara untuk travel cara menjimatkan di Europe adalah by share ride. Biasanya aku akan check sama ada di BlaBlacar.com atau CarPooling.com tapi selalunya saya lebih mudah dapat di BlaBlaCar.

Dari Cologne ke Bruseels tambangnya adalah 15 Euro. Pemandunya adalah seorang gadis manis dengan imej punk dan bertatoo yang akan ke selatan Belgium atas tujuan kerja. Rupanya dia adalah technician lampu untuk kumpulan muzik yang akan buat persembahan di satu festival musik.

Kami rancak bersembang disepanjang 2 jam perjalanan. Dia bagitau aku dia keluar dari rumah makpak dia dan hidup sendiri pada usia 16 tahun. Kami bersembang tentang perbezaan cara hidup antara orang timur dan barat.

Banyak benda yang kami sembangkan termasuk hal orang tua kami. Kami ada satu perkara yang sama – ayah kami kena strok. Bila dah sampai, dia cakap tak payah bayar tambang. Sebagai tanda terima kasih, aku bagi dia beberapa printed artworks aku – Aug 2014.

Selalunya semasa hitch-hike. Driver yang kasi ride semuanya sudah pasti sangat baik. So, setelah tidak putus-putus saya terima pertolongan dari orang yang berlainan, negara yang berlainan, sampai ada yang belikan tiket train first class, saya terduduk dan menangis terharu betapa baiknya manusia.

I hitch-hiked a ride with a Luxembourg guy and his dog from Basel, Switzerland for 30 minutes towards southern France. When asked why is he heading to France, he replied half laughing,

15 minutes after he dropped me off god knows where, he came back and gave me a bag filled with food. Thank you and God bless you – Southern France, Aug 2014.

S: Selain travel Ajin juga buat kerja sambilan di beberapa tempat yang Ajin dah pergi. Boleh kongsikan apakah kerja tersebut?

J: First time duit habis masa kat China. Maksud habis ni tinggal lebih kurang USD10 masa tu kat Hong Kong. So saya balik ke Shanghai cari kerja dan dapat keja kat cocktail bar no 1 di Shanghai. High-class. Kerja as waiter. Gaji sejam 20 Yuan (RM10). Kerja selama 3 bulan.

Aku tinggal 3 bulan di Shanghai, couchsurfing dari satu host ke host kain pulak. Aku pernah tinggal dengan orang dari Amerika, Malaysia, kucing-kucing, China, New Zealand, Peranchis, Jepun, Filipina dan host dari Mesir.

Ada masa aku ulang balik rumah yang sama beberapa kali lagi. Dan untuk beberapa minggu, aku tidur kat sini – sofa baldu, wifi, ada aircon, dapur yang penuh dengan makanan. Aku kerja di sini sebagai pelayan. Couchsurfing next level! – Aug, 2013.

Then di Istanbul kerja di hostel tapi tak lama then kena pecat. Then di Bucharest, Romania juga kerja di hostel selama 3 bulan. Seminggu dapat dalam 90 Lei (RM90).

Ada juga saya jual art tepi jalan masa di Istanbul dan Venice. Atau buat mural di Jerman dan macam-macam cara lain saya cuba buat untuk mencari sedikit duit untuk survive hari esoknya. Memang kais pagi makan pagi, kais petang makan petang la kiranya time tu.

Akhirnya aku buat beberapa poskad dari hasil artwork yang buat masa travel. Setiap design ada kisahnya sendiri – apa yang aku belajar di jalanan, orang-orang yang aku jumpa, luahan hati yang aku conteng di jalanan.

Aku buat ni beberapa bulan lepas masa di Seoul. Ada yang aku dah jual pada kawan-kawan dan kat sini aku nak offer pada yang berminat nak dapatkan artwork aku.

Poskad ni juga ada dijual di lokasi berikut, ada 9 design artwork yang aku dah buat. Saiz 5″x7″, 300gsm, glossy laminated.

Di Kuala Lumpur – Supermart Collective, Sunway Pyramid.

Di Phnom Penh kat 2 tempat ni :
1. Display Store, St. 63
2. Bee Vintage And Craft, St. 93

S: Bagaimana penerimaan traveler luar terhadap traveler Muslim dari Malaysia?

J: Ramai kenalan Europe berminat mengetahui mengenai Islam melalui saya. Sebab ada antara mereka tak pernah langsung bergaul dengan Muslim. Saya pun terkejut. Saya share apa yang boleh.

Saya selalu lihat setiap traveler sebagai duta kecil kepada negara dan apa jua stereotaip yang dibawa ia adalah satu tanggungjawab. Kalau ada peluang untuk perjelaskan dengan baik, saya akan cuba terangkan. Tapi bagi saya lebih elok tunjukkan dari segi teladan.

Sebahagian dari artwork aku yang jadi hashtag di Instagram

S: Sepanjang 3 tahun travel dah berapa kali Ajin balik ke Malaysia? Dan paling lama berapa minggu?

J: Actually tak sampai 3 tahun lagi. Saya start Februari 2013 so lebih kurang 2 tahun setengah. Setakat ni baru 2 kali balik. Pertama kali balik mid Januari 2015 selepas travel 23 bulan, cuti selama 3 minggu. Dan second time baru-baru ni sambut raya selama seminggu. Dah 2 tahun tak beraya rindu family, kawan-kawan Malaysia dan rendang.

Dijemput ke Selamat Pagi Malaysia TV1 masa balik bulan Januari 2015 untuk berkongsi kisah art project aku masa travel. On air selama 15 minit.

Selain dari itu kisah art project sambil travel saya juga ada masuk Utusan Malaysia pada Febuari 2015.

S: Dengarnya Ajin pernah tak ada duit untuk beli tiket flight tapi berjaya buat crowfunding. Boleh kongsikan bagaimana Ajin lakukannya? Mudah-mudahan dapat dijadikan panduan untuk traveler lain.

J: Hmm… saya memang tak tahu macam mana nak pulang ke Malaysia, so makin lama saya makin jauh. Akhirnya, saya dah mentally and physically tired of travelling. So saya create a crowdfunding project untuk fund duit supaya saya boleh beli tiket balik ke South East Asia.

Saya berjaya dapat 300£ dari projek crowdfunding, cukup untuk beli tiket flight paling murah untuk saya berpatah balik ke Asia Tenggara, iaitu tiket fligth ke Bangkok.

Saya katakan crowdfunding ni sebagai projek kerana its a social art experiment untuk melihat sejauh mana random people on social media sanggup menolong orang lain yang meminta pertolongan.

Saya create crowdfunding projek melalui Facebook Page saya dan saya sertakan akaun bank dan Paypal untuk sesiapa yang sudi derma terus kepada saya.

As exchange, saya akan berikan artwork saya selepas pulang. Tapi most of the people yang donate, told me to keep the money.

Masa tu tunggu orang tumpangkan dah dekat 3 jam tapi tak de yang nak berhenti. It wasn’t a good spot actually. Tiba-tiba ada satu van berhenti, a French guy umur 33 tahun.

Katanya saya patut tulis Valance di atas signboard, bukan Grenoble. Dia menuju ke Montpeller, arah yang sama sekali berlawanan tapi dia cakap boleh tolong hantarkan ke spot yang lebih baik kat Valance.

Masa dalam van kami bersembang pasal keluarga, impian, travelling. Tiba-tiba dia cakap dia nak belanja saya tiket train dari Valance ke Grenoble. Dia drive ke Valance’s Train Station, terus ke mesin tiket dan bagitau;

“Today is your lucky day, you’ll be going on a 1st class.”

Saya hanya mampu cakap; “Oh man, you such a nice guy. Merci beaucoup and God bless you.”

Sebagai tanda terima kasih, saya bagi beberapa printed artworks saya pada dia – Ogos, 2014.

S: Ajin juga pernah buat art project masa travel. Boleh kongsikan bahagian ni?

J: Saya bukan seorang traveler. Saya memang mulakan pengembaraan ni untuk belajar seni merata dunia. Itu misi saya. So, travel art projek saya berdasarkan 3 philosophy utama couchsurfing: Teach, Share and Learn.

Artwork 2013. Design pertama semasa kembara. Inspired dek jutaan bintang di Pantai Tonsai, Krabi. Boleh didapati dalam bentuk poster dan juga poskad. Beli buat hadiah pada teman hati tersayang dan tanya dia, “will you travel the world with me, sayang?” Gerenti hati cair. Haha!

Art tools in my bagpack. Art project saya buat masa travelling. Antaranya Art Picnic in Bangkok and Shanghai.

Art picnic di Shanghai dapat sambutan ramai. Cecah lebih 60 orang yang datang. Simple idea of picnic, share foods, share music, lepak but in the same time we do arts. So saya kasi art challenges, sketchbook dsb.

Traveling bukan sekadar kita menerima ilmu dari negara yang kita lawat, tetapi perlu juga kita memberi semula kepada masyarakat setempat negara yang kita lawati.

Tak kira macam mana, apa yang kita boleh kongsi, kita kongsi. Kita kongsi cerita, kita kongsi makanan, kita kongsi ilmu. So art project saya bergantung kepada tempat dan juga individu atau komuniti yang saya jumpa. Fleksibel, organik, tiada sekatan.

Pengalaman pertama hitch-hike dari Kashgar, China ke Kyrgyzstan. Sampai ke malam tak dapat ride haha. So tumpang tidur di trucker’s village bersebelahan dengan border. Budak-budak tu excited tak pernah tengok orang dari luar. Lompat-lompat nak ambik gambar. Kita senyum, layankan jek – Erkeshtam, Sept, 2013.

S: Pernah jatuh sakit masa travel? Jika ye bagaimana Ajin lalui semua tu?

J: Alhamdulillah saya tak pernah jatuh sakit kronik. Setakat demam dan selsema saja.

S: Bagaimana penerimaan ibu bapa Ajin dengan keputusan Ajin untuk travel in long term ni?

J: Mereka very supportive. Saya tak beritahu mak bapak hingga sebulan sebelum saya start travel. Saya tak suka beritahu plan saya kecuali sudah betul-betul confirm saya akan buat. Mak saya seorang yang curious. Dia lebih berminat tanya pasal art projek saya. Apa jenis art yang saya nak buat. Mereka walaupun konservatif tapi hati terbuka untuk memberi sokongan dan kebebasan.

S: Ada pesanan yang Ajin ingin sampaikan buat mereka yang teringin nak travel macam Ajin?

J: Travel with a purpose. Find your passion. Be yourself.

S: Boleh kongsikan perkembangan terkini Ajin?

J: Saya kini bekerja dengan advertising company di Pnom Penh. Saya dapat kerja ni lepas crowdfunding project. Tak sangka creative director company yang saya kerja sekarang follow my art project. Dia PM saya dan ajak kerja dengan dia. So saya cakap OK.

Art community project di Phnom Penh untuk bangunkan semula Kampung Beoung Kak.

Selain dari tu saya turut terlibat dengan art community bagi membangunkan semula Kampung Beoung Kak.  Sedikit background kampung Beoung Kak. Back in late 90s, kampung ni memang terkenal untuk backpackers bersebelahan dengan tasik besar yang cantik terutama ketika senja.

Tapi, government jual tanah ke developer, dan developer terus kambus tasik dengan tanah untuk dibangunkan kondominium. So tiada lagi tasik cantik, jadi no more backpackers datang. Jadi, no more business.

Banyak kedai tutup, dan kampung jadi ghetto, drugs dsb-nya. Kampung ini diberi tempoh 2-5 tahun untuk dipindahkan. Jadi sementara tempoh 2-5 tahun ini, art community di sini nekad untuk menggunakan tempoh yang ada untuk memeriahkan dan enjoy whatever last.

Setelah hampir setahun, dari ghetto kampung ni sekarang meriah dengan graffiti, music dan pelbagai art activities lain untuk semua golongan.

Siapa pernah datang Phnom Penh mesti tidak tahu kewujudan kampung ni, walaupun terletak di tengah bandar dan ia tiada dalam map.

Saya juga plan nak cuba bawa Malaysian musician, designers dan artist untuk share knowledge di Phnom Penh. Dengan cara ni boleh cuba bertukar skills artist dari Malaysia dengan Cambodia

Salah satu poster kegemaran saya. Hasil sentuhan tangan sendiri.

Kepada Ajin, terima kasih atas perkongsian ini. Kami di Vocket mendoakan agar semua impian hidup Ajin tercapai.

Anda boleh ikuti perkembangan terkini Ajin di Facebook Page Everyday, Everywhere dan di Instagram Syahrulfikri.Salleh.

Ajin juga berkongsi hasil seni beliau yang boleh anda lihat di akaun Tumblr.

Baca lagi: Pernah Sertai Kumpulan Rock, Kini Wanita Ini Jadi Pengembara Solo Tegar


‘Volunteering Works’ Bawa Lelaki Ini Travel Ke Berbagai Negara

Jika anda sukakan cabaran dan ingin keluar dari zon selesa, kisah ini bakal memberi inspirasi kepada anda.

Vocket Travel kali ini membawa anda untuk mengenali seorang anak muda yang telah mengambil keputusan untuk berhenti kerja dan travel backpack sambil melakukan kerja-kerja volunteering di luar negara.

I arrived in Veenhuizen after spent four (4) nights in Amsterdam. I asked direction of the farm that I’m heading to from a lady of this house and before I left she said “Fifty (50) years ago, I also traveled the world with a backpack like you“. I looked at her and replied back “And now, it’s my time” – Netherland, 2013.

Sejak tahun 2013 anak muda yang dilahirkan di Kuala Lumpur tetapi membesar di Terengganu ini telah travel ke beberapa negara sebagai sukarelawan.

Pemuda ini telah menawarkan diri untuk volunteering works di hutan Amazon, backpack ke Sri Lanka, Afrika Selatan, Dubai, Brazil dan beberapa negara lagi.

Antara kerja lain yang telah dilakukan oleh pemuda ini juga adalah menghulurkan tenaga bagi membina sekolah di Cusco Peru dan bekerja di sebuah ladang di Amsterdam.

During my first week in the jungle, Agusto called me “mala-sia” instead of “Hannan” – Amazon.

Kenalkan Hannan Hanarbek, bekas Contract Management Executive yang telah mengambil keputusan untuk meninggalkan hidup selesa dan keluar mengembara.

Apakah faktor utama yang mendorong Hannan untuk meninggalkan pekerjaan beliau dan keluar mengembara?

Saya pun mulanya cuba mencari sebab utamanya. Antaranya :
1) Settle down
2) Tak suka kerja/syarikat
3) Impian
4) Semua sekali.
Masa dapat email exit questioners, satu soalan tu kata kena pilih satu je sebab utama berhenti. Kalau nak settle down, tak perlu berhenti, saya hanya perlu lepaskan impian tu saja.

Tak suka kerja/syarikat, boleh je tahan lagi sampai pencen selagi gaji masuk tiap-tiap bulan, bonus tahunan lagi, gaji naik setiap tahun, masih boleh transfer sana-sini tukar skill group.

Tapi untuk melepaskan impian? Tidak sekali-kali. Masa tu lah baru perasan ianya memang kerana sebuah impian, long term travelling.

Washing my cloth every morning with Oscar – Amazon.

Sebenarnya melepaskan keselesaan hidup dan pekerjaan tetap bukanlah sesuatu yang mudah. Menurut Hannan beliau pernah mengalami perasaan berikut;

Takut. Gugup. Lemah lutut beberapa hari. Hari-hari jantung berdegup kencang. Tertanya-tertanya apakah betul nak diteruskan atau tidak. Ada la jugak teresak-esak menangis, haha!

When you care about what you do, enthusiasm carries you through. When you are passionate, no one else has to motivate you.

Bagaimana pula dengan persedian? Apakah yang Hannan telah lakukan terutama dari segi fizikal dan mental sebelum mengambil keputusan untuk berhenti kerja dan mengembara. Ini jawapan Hannan;

Mental: Tak dapat dinafikan dalam masa nak berhenti tu banyak saat-saat yang kata tak payah la, tahun depan la, dah terlambat la. Tapi bila kita benar-benar mahukan sesuatu, itulah yang membawa kita ke langkah seterusnya.

Konsep tu boleh diaplikasikan dalam apa jua bentuk impian. Nak berniaga, nak keputusan SPM bagus, nak menang marathon, nak naik pangkat.

Fizikal: Rajin-rajin bersenam, jaga kesihatan, kurangkan nafsu makan, nak travel lama-lama la katakan.

Kewangan: Saya kerja 6 tahun. Tahun ke 2 barulah pasang angan-angan nak travel. Masa tu segala perbelanjaan dilaburkan ke travel. Beg baru, komputer nak edit video, kamera, laptop, buku travel, beberapa trip pendek nak sediakan diri.

Mula-mula tu haru-biru juga, tapi lama-lama tu ok la.

Orang putih ni ramai juga yang vegetarian. Dia orang jaga diet dia orang macam kita jaga diet kite juga. Pilihan vegetarian ni banyak juga kat luar. Salad, seafood. Apa yang mereka letak dalam tu saya tak tanya lebih, lebih baik saya tak tahu, kalau tak, saya kelaparan. Tawakal.

Sehingga kini Hannan telah sampai ke Peru, Belanda, Republik Czech, Sri Lanka, Afrika Selatan, UAE, Brazil, Brunei,  New Zealand, England, Jepun, Singapura dan Vietnam.

Trip saya, saya suka duduk satu tempat tu lama, tak berjalan satu negara pun.

Sebenarnya bukan semuanya indah sewaktu mengembara ini. Adakalanya yang pahit pun wujud juga. Adat menjadi traveller pasti ada semua ini. Menurut Hannan berikut merupakan beberapa perkara tak best yang telah beliau lalui.

Menyampah dengan rakan sekerja, housemate, roommate. Immigresen kat Belanda yang provokatif. Terhiris jari masa memasak. Demam panas. Berguling-guling dalam ombak yang ganas kat Rio masa main bodyboard. Bukanlah kenangan pahit atau menakutkan pun, kenangan indah sebenarnya.

Inilah tandas dan inilah bilik air. Ada sekali tu tisu gulung habis. Kawan aku Reggie perlu ke tandas nak buang air besar tapi tisu tak ada.

Aku tahan gelak. Dan aku nampak kawan aku Jason jugak tahan gelak. Aku cuba bayangkan macam mana Reggie kutip daun, basuh atau mungkin letak sabun kat daun tu dan uruskan bisnes dia. Haha!

Hannan juga sebenarnya pernah lalui pengalaman sakit perut  gara-gara sudah lama tak ‘pekena’ sambal Melayu.

Sakit perut lepas makan sambal Melayu. Masa tu adalah dalam 3 bulan tinggalkan masakan Melayu. Sekali bila makan, alamak, memerut sehhhh.

The next day when I wandered around Prague, I couldn’t make it to home so I spent Kč5 and I have fifteen (15) minutes to finished my “job”. No water and no toilet paper. Walked back home with weird feeling.

Bukan itu saja. Menurut Hannan beliau pernah terkencing dalam seluar sebab tak jumpa tandas. Oh, tak dapat dibayangkan bagaimana terseksanya.

Dan pengalaman yang lebih gila dan berwarna warni bila bunkmate beliau buat video seks sambil onani

Dia tak perasan saya kat bawah, hahahahaha!

Explore Machu-Pichu dengan Makeesha, gadis dari India. Sepanjang kat sini dia asik merungut pasal passport negara dia. “Indian passport is useless! Everywhere needs visa!”

Eh, jangan tak sangka. Dalam ada yang tak best tu sempat lagi Hannan ‘kenen’ Minah Belanda sewaktu travel di sana.

In Veenhuizen, there is a cute blonde girl who delivers the mail. She will pass by in front of this house to the next farm around 1200-1300 during my lunch break. Not every day she will pass, so I decided to fishing, but she didn’t take the bait. If you guys send me postcard to this address, I will send you a postcard.

Idea ni datang masa tengah borak-borak dengan kawan Belanda ni. Dia kata kat sini takde awek, yang ada pun awek posmen tu je. Lepas tu tiba-tiba dapat idea nak hantar poskad. Pengaruh Barney Stisnon sebenarnya ni, The Playbook. Haha!

Terkini, Hannan telah kembali ke Malaysia. Beliau kini sedang mencari kerja yang sesuai dengan jiwanya dan semestinya berkaitan dengan travel.

Selain dari itu, Hannan juga telah menyiapkan buku travelog yang menceritakan pengembaraan beliau dan masih dalam proses perbincangan dengan penerbit.

Camping di luar masa di Afrika Selatan. Masa shift saya berjaga dan berkawal, terdengar bunyi dengusan singa dari dalam semak.

Bagaimana perasaan Hannan setelah mengembara ke banyak negara dalam tempoh yang lama?

Masa travel takde pulak rasa rindu dengan kehidupan kat rumah.

Menurut Hannan sukar baginya untuk gambarkan perasaan bila dah balik. Hanya yang permah melaluinya saja boleh merasainya. Ianya satu fasa yang orang ramai patut alaminya juga selain daripada travel itu sendiri.

Saya ingat lagi, bila bangun pagi tertanya-tanya, ini bukan katil kat hostel Brazil, mana perginye kayu-kayu katil atas ni? Kat mana ni? Kene culik ke?

Lepas tu barulah sedar. Oh kat rumah rupanya. Masa tu barulah terasa sayu, teringat kawan-kawan, rindu dengan rutin harian masa travel. Lepas balik ingatkan bolehlah nak hidup secara nomal balik tapi rupanya tak boleh.

Tengok mat salleh bawak backpack kat LRT teringat masa kita kat luar negara, pergi airport nak jemput adik teringat lak masa kita terbang dulu-dulu. Kepala asyik fikir nak travel balik je. Cari kerja pun cari yang berkenaan travel.

Long term travelling ni satu dadah yang merbahaya sebenarnya. Nak pulih balik susah. Bahaya.

Masa volunteering work untuk bina sekolah di Cusco, Peru pada 2013. Colin (kiri belakang berbaju ungu) pakai baju yang sama dari Februari hingga April.

Jika anda juga berimpian untuk travel dalam tempoh waktu yang panjang seperti Hannan, berikut adalah pesanan beliau.

Saya tak boleh kata anda patut buat atau anda tak patut buat, hanya diri anda sahaja yang boleh jawab soalan itu.

Kepada yang masih menunggu masa yang sesuai, ini jawapan saya, tidak ada masa yang sesuai.

Masanya akan tiba untuk anda ambil langkah seterusnya secara tersendiri, saya tak boleh kata bila, tapi masa itu akan datang sendiri dan anda dapat merasainya. Itulah masanya.

My goodbye to Senora Gloria. I gave one of my shirt that written MALAYSIA at the back as present. I didn’t understand what she said and nobody was around to translate it, but I know she liked it.

Good times, great experiences, ton of memories, wish I could spend longer. Thanks Maximo Nivel, Cusco, Peru, friends I met and made.

“Buatlah long term travelling, ianya lain daripada bercuti. Ianya satu masa yang kita mempunyai satu rutin harian yang penuh pengembaraan dalam tempoh yang lama.”

“Masa tu kita akan lihat hidup seharian dari sudut berbeza, bercakap bahasa lain, belajar budaya orang lain, newsfeed kat facebook hari-hari pasal add friends, bangun hari tak ingat hari apa, hari ni buat kawan baru, hari ni berpisah dengan kawan.

Terpulanglah, nak kayuh basikal ke, naik motor ke, naik keretapi ke, nak hostel ke hostel ke, working holiday visa ke, volunteering ke, kerja kapal ke, kerja ladang ke, solo ke, kumpulan ke, buat saja” – Hannan Hanarbek.

Anda boleh ikuti perkembangan terkini Hannan dan membaca kisah travel beliau dengan lebih terperinci di website KembaraAnakMuda.com.

Buat Hannan, kami ucapkan all the best dan jangan lupa update kami bila buku travelog dah siap nanti.

BACA: Pengalaman Di Kiev Sewaktu Tragedi MH17 Mendorong Lelaki Ini Travel Via Trans-Siberian

BACA juga: 9 App Percuma Ini Boleh Bantu Anda Travel Dengan Lebih Mudah

LIKE dan FOLLOW Vocket di Facebook serta Instagram